url: =Sinna 11: BIAKPIAKNA AH KIPUMKHATNA - Zomi Adventist Innkuan\nSinna 11: BIAKPIAKNA AH KIPUMKHATNA\nSINNA 11 December 8 – 14\nBIAKPIAKNA AH KIPUMKHATNA\nSABBATH NITAK Dec.8\nTukal sung sim dingte: Rev.4:8,11; Matt. 4:8,9; Dan. 3:8- 18; Rev. 14:9; Rev. 14:6,7; Acts. 4:23-31.\nLAI SIANGTHO BULPHUH: “Tua khit ciangin vansawltak dang khat van kimlai a leng ka mu aa amah in minam khempeuh, beh khempeuh, pau khempeuh leh, mi khempeuh tungah tangko ding tawntung lungdamna thu a nei hi. Amah in, ‘Ama thu khen ding hun hong tung zo ahi manin Pasian kihta unla, amah minthanna pia ta un. Vantungte , leitung, tuipi leh tuinakte a bawlpa amah bia un’ ci-in aw ngaihtak in a gen hi” (Revelations 14:6,7).\nPentecost khit a sawtlo in Christian masate in biakpiakna ah a hun uh tampi zang uh hi. “Sawltakpite thuhilhna le amau tawh kithuahna, anlum balkhapna leh thungetna te ah amaute kuhkal (kipia) mahmah uh hi” (Acts 2:42). Thukhun Lui genkholhna tangtunna ahi Jesu pen Messiah hi cih a theihna pan a ngah uh lungdamna in amau lungtang te Pasian tungah lungdamkohna leh nuamna tawh kidimsak hi. Hih thutak theih khaak bangzah in hampha! Christian masate in kithuahna, thusinna, leh thungetna ah hun tampi zat ding a kisapna phawk uh hi.\nHih te khempeuh Jesu nuntakna, sihna, leh thawhkikna leh amaute nuntakna ah Amah in a sepsaknate hangin Pasian tungah lungdam a koh theihna ding ahi hi.\nJesu Christ pawlpi in biakpiakna tawh kipawlkhopna hi a, “Jesu Christ tungtawn in khalam biakpiakna a bawl siampi siangtho dingin khalam inn-a kilam a nungta suangte” ahi dingin Pasian in a sap ahi hi (1 Pet. 2:5). Kipawlna sunga biakpiakna ah Pasian tungah lungdamkohna in mihingte lungtang leh ngaihsutna te puahpha iin Pasian zia leh nasepna ding a kiging dingin bawlpha hi.\nTu kal sinna ah biakpiakna leh biakpiakna in Jesu a umte lak ah koi bangin kipumkhatna kemcing cih thu ih bulphuh ding hi.\nEITE HONG BAWLPA LEH TANPA BIAKNA\nBiakpiakna tawh kisai i kikup ciangin biakpiakna ah bangte kihel aa koi bangin sem ding cih ih kikum zel hi. Tua ahileh, biakpiakna i cih thuktak in a khiatna bang hiam? Pasian bia i cih koi bang hiam? Banghangin bia? Ps. 29:2 sungah David in, “Ama min tawh kituak minthanna Topa pia unla, ama siangthona’ thupina ah Topa bia un” ci hi. Hih late kammal in biakpiakna a dik in hong telsak hi. Topa biakna in Amah tawh kituak minthanna leh pahtawina Ama tungah piakna ahi hi.\nMangmuhna 4 leh 5 in vankah khit a Jesu vantungah a kidawnna/muakna hong lak hi. Van a omte in bang thute hangin Pasian le Pasian’ Tuuno Jesu bia uh hiam? Rev. 4:8, 11; 5:9, 10, 12, 13.\nVantung kumpi-tokhom tungah Jesu pen Pasian’ Tuuno le leitung Honpa-in a kimuakna hong lahna in nak thupi lua hi. Ama sepsate hangin a bawlsa te’ pahtawina leh lungdamkohna kammal te pan in biakna thu hong piang hi. Biakpiakna in Pasian’ piansakna leh hotkhiatna tungah lungdamna tawh thuhkikna ahi hi. Hun bei ciangin tatsate in Pasian hotkhiatna hangin tua pahtawina ah hong zom ding uh hi. “Thahatpen Topa Pasian, nangma nasepte lian in piandang hi. Khanghunte kumpipa aw, na lampi te thumaan in thutang hi. Topa aw kua in nang hong kihta lo in na min thangsak lo ding hiam? Ahangin, nangmah bek na siangtho hi. Amaan nangma sepna te kilaak khinzo ahih manin minam khempeuh hong pai in na mai ah hong bia ding uh hi” (Rev. 15:3, 4).\nTua hi a, biakpiakna in a thahat Pasian sepna ahi eite hong piansakna, leh eite hong tatna hanga phatna ahi hi. Biakna tawh Pasian tungah Ama ngahding kituak pahtawina, zahtakna, phatna, itna, leh thumanna a pia ihi hi. Lai Siangtho ah Pasian in eite hong lak bangin eite hong Piangsakpa leh hong Tanpa ahihna I thei hi. Jesu leh ama nasepna tungtawn in Christian te in Pasian i tel theih zaw lai hi (John 14:8-14). Tua hangin, Christian te in Jesu pen Honpa leh Tanpa in kibia aa, Ama ishna le thawhkikna in biakna laigil te ahi hi.\nBiakna pia dingin Christian te i paikhop ciangin lamdangsakna leh lungdamkohna tawh biak ding ahi hi.\nChrist in eite hong Piangsakpa leh Honpa ahihna leh bang panin hong suakta sak aa eite bang hong pia hiam cih thu ngaihsun in. Banghang in hih thutak te in eite biakna khempeuh i bulpi hisak huai hiam?\nMatt. 4:8-9 sim in. gamlak ah a thumveina Jesu kize-etna bang hiam?\nKiphatsakna leh kiliatsakna tawh hih leitung ama bawl bang keek in Satan in amah le amah leitung ukpa kici aa, hauhna leh minthanna khempeuh a neipa, leitunga om khempeuh te’ pahtawina leh zahtakna angah dinga kilawmpa in kigen hi. Piangsakpa leh Jesu’ Pa ahi Pasian bangzah takin zahko! Satan in biakna i cih bang hiam cih a telzia hong lak hi. Biakna in vannuai a neipa tungah pahtawina leh zahtaana piakna ahi hi.\nDaniel 3 (adiak in aneu 8-18) sunga Hebrew lawmta thumte phutkaak thu leh Rev. 13:4 leh 14:9- 11 sunga hunbei kuan aa vangliatna saikaak in. Hunbei ciangin a lauhuai bang om hiam? hih thunih te ah a laigil bang hiam?\nCain leh Abel panin Babylon ah Hebrew tangval thumte, a nunung thupiangte ah “sapi ciaptehna” (Rev. 16:2) ciang dongin Pasian maan taisan in amah a kibiak theih na dingin Satan in baikna maanlo phut ding hanciam tawntung hi. Mawhna hong lutma nangawn in zong Pasian bat ding ut khinzo hi (Isa. 14:14). Khangno thumte in milima biak kei vua leh sihna thuak ding cih lauhuaina a tuahna uh leh hun nunung cianga a muanhuai mite in “lim (milim)” a biak kei uh leh sihna thuakna dingin lauhuaina te in a kibang khatawm mawk hilo hi. Pasian maan bia dingin hong kisapna ah banghang in “lim” khat peuh bia ding ih hiam?\n“Dura zangkuam aa Hebrew tangval te tuahkhak thu panin sinkhak thu te thupi mahmah hi… Pasian mite mai ah a om lungkhamna hun in a tuuk lo ding upna kal hi. Ama tate in Amah bek biak ding ahihna a lah uh kul aa, ngaihsutna tuamtuam te in nuntakna suplawh ding ciang nangawn in a maanlo biakna ah a puukna dingun amaute kai zolo ding hi. A muanhuai lungtang tungah mawhdim a kicinglo mite sawlna thu in a tawntung Pasian’ kammal tawh tehkaakna in gentham lo hi. Thong ah khiatna, gam pan hawlkhiatna leh sihna te tawh a kivau zongin thumaanthutak kizui zaw ding hi.” – Ellen G. White, Prophets and Kings, laimai 512, 513.\nEite biakna ngah dinga kilawm Pa bek bialo in midang leh na dang khatpeuh biak khakna dingin hong\nze-et bangte om hiam? Biakna maanlo in eimau ngaihsutna sangin koi bangin simtham in telhak zaw thei hiam? Tu laitak in biak ding hong ze-et bang khawng om hiam?\nVANSAWLTAK’ MASA THUPUAK\nSeventh-day Adventist te in Rev. 14:6-12 sunga vansawltak thumte’ thupuak in amau nasep laigil leh Jesu kumkik madeuh a thupuak in ngaihsun uh hi (Rev. 14:14-20). Hih in “aw ngaih mahmah tawh”leitung a om khempeuh tungah tangko ding thupuak ahi hi.\nRev. 14:6, 7 sim in. Vansawltak masa’ thupuak bang hi a, Pasian tawh kisai bang gen hiam? Hih thupuak ah bang hangin biakpiakna thu om hiam?\nVansawltak thumte’ thupuak lak ah a khatna in leitung bup ah thupuak ahi hi. Matt. 24:14 sunga Jesu genkholhna a tangtunna ahi hi. Hih vansawltak thumte’ thupuak nasep in thukin leh a kinawh thu ahihna kimu thei hi. Thupuak masa in “Ama thukhenna hun hong tungzo” ahih manin Pasian mitsuan ding mite sawl hi (Rev. 14:7). Jesu kumkikna in thukhenna ding ahi hi.\n“Pasian kihta un” vansawltak in ci hi (Rev. 14:7). Pasian thu a kinbawllo mite a dingin hih thupuak in a lungsim sung uah launa omsak ding hi. Ahi zongin, Jesu nung a zuite aa dingin hih thu in zahtakna dingin sapna ahi hi. Amaute in Pasian kamciam te a tangtunna mu ding uh hi. Pasian tungah lungdam aa a zahtakna un amaute tuam ding hi.\n“Vantung le leitung, tuipi le tuinakte a bawlpa bia un” (Rev. 14:7). Hih kammal in Piansakna kawk ahi Sabbath thupiak hong lak hi (Ex. 20:8-11). Piangsak Pasian, ama piansak theihna vangliatna phawkna dingin Sabbath a bawlpa biak ding leh zahtaak ding ahi hi.\nSee also ZSL 1: Tehpih Omlo Laisiangtho\nHun nuung ciangin biakna in mihingte i muanhuai ki-apa thu ah kidona lianpi bulphuh pipen hong suak ding hi. Leitung bup ah hi tangkona in Piangsakpa biak ding sapna ahi hi. “A nunung buaina i laigil in biakna hi ding hi. Tua sittelna in bang biakna nial cih hilo in kua bia cih sitna ahihna thu Mangmuhna in kician takin hong gen hi. Hun tawpni ciangin leitungah mi pawl nih bek om ding a: Pasian maan zahtak in a bia te (Rev.. 11:1, 18; 14:7) leh thuman thutak mudah aa gulpi leh sapi a bia te hi ding hi (Rev. 13:4-8, 14:9-11).\n“Biakna thu in a nunung buaina laigil ahih leh leitung a tengte khempeuh in biak ding a kilawm Piangsakpa bek hi aa, Amah a biak nading un hun nunung lungdamna thu Pasian in a puakna lamdang lo mah hi.” – Ranko Stefanovic, Revelation of Jesus Christ: Commentary on the Book of Revelation (Berrien Springs, Mich.: Andrews University Press, 2002), laimai 444,445.\nLAI SIANGTHO SINNA LEH KITHUAHKHOPNA\nSawl. 2:42 sim in. Christian masate biakna ah bang thute kihel hiam?\n“Sawltakpi te thuhilhna leh kithuahna ah amaute kuhkal (kipia) mahmah uh hi” (Sawl. 2:42). Pawlpi om cil hun pek panin biakpiakna ah Pasian kammal sinna in a laigil thu ahihna sawltakte tung panin kimu thei hi. Christian masate in Messiah Jesu thu a gen Lai Siangtho sinna ah citak mahmah uh hi. Pasian i piak thuphate khat le khat kihawm in kithuahkhawm den uh aa Pasian tawh khalam kalsuanna ah khat le khat tha kipia uh hi. Pasian kammal sungah thutak siangtho te kalkhia uh aa leitung ah amau thupuak tawphah hong suak hi.\nAnuai a munte in thu-umte kithuahkhopna ah Pasian kammal sinna in bangzah in thupi cih bang hong lak hiam?\n2 Kings 22:8-13 _______________________________________\nActs 17:10-11 ________________________________________\n2 Tim. 3:14-17 ________________________________________\n“Lungdamna thutak a kitangkona mun peuh ah, dik takin gamtat ding a lunggulhte in Lai Siangtho kan beh nuam uh hi. Leitung hun bei kuan ciangin nisim in Lai Siangtho sinna ah Berean te etteh in a kitangko thutak te Pasian kammal thupuak tawh saikaak aa sittel uh hi leh Pasian thukham ah a muanhuai mi tu aa tawmno a om bang hilo in tam zaw tham ding hi.” – Ellen G. White, The Acts of the Apostles, laimai 232.\nPasian kammal ah i muh thumaan i tangkona hangin eite a kipumkhat te ihi hi. Hun masa lai in hih in Pasian pawlpi ah amaan thu hi aa tu hun in zong maan lai hi. Pasian kammal sinna in Pasian biakna leh vansawltak thumte’ thupuak tangko dinga sapna ah kipumkhatna hong neisak hi. Kithuahkhopna leh biakpiakna ah innkuan khat bangin i om ciangin Pasian kiang pan hong pai kammal te Lai Siangtho in hong gen aa Jesu kumkikna ding leh i nasep nading in kigintheihna ding hong makaih hi.\nLai Siangtho thu na upna ah bagnzah in na zungkip hiam? Hebrew tangval thumte bangin sihna thuak dong ah a kip dingin na zung kha nai hiam?\nANLUM BALKHAPNA LEH THUNGETNA\nPawlpi masate in bang haksatna tuak ta leh Jesu sungah a upna uh leh leitungah a tangko dinguh thutak ah amaute kipumkhat uh hi. Hih thu mah Peter in “tulai thutak” na ci hi (2 Pet. 1:12). Tua hi a, thutak ah kipumkhat in amaute in lamtuamtuam tawh amau kipumkhatna lakkhia uh hi.\n“Amaute in … anlum balkhapna leh thungetna ah kuhkal mahmah uh hi” (acts 2:42). Hih anlum balkhapna in thu-umte lakah annekkhopna, kilawmtatna ah nekna a gen nuam hi kha ding hi. Hih bang annek khopna pawlkhat te ah anlum leh lenggah zu thupha pia in Jesu sihna leh thawhkikna phawkna leh hong paikik ding lametna in nei zel uh hi. Tua hi a, Christian masate in a hun neih te uh Jesu nuntak le nasepna te phawkna in zang uh aa, annekkhopna te ah gen ding nuamsa uh hi.\nAnnekkhopna te biakna hun suak pah hi. “Nisim in biakinnpi huangte sungah a kithuah khawm ngitnget uh hi. Amaute inn ah anlum balkham in lungdamna le itna lungsim tak tawh nekhawm uh aa, Pasian phat in mi khempeuh in angvanna nuam asa uh hi. Topa in nisim in amau pawl sungah a kihonkhia mi a kibehlapsak hi” (Acts 2:46, 47). Hih kithuahkhopna hun in Jesu sungah a neih uh kipumkhatna khauhsak takpi ahihna muanmawh huai hetlo hi.\nSawltak thubu sungah Christian te thunget khopna tawh kisai etteh ding a dang a om hiam? Amaute in bang ngen uh hiam?\nActs 1:14 __________________________________________\nActs 4:23-31 _______________________________________\nActs 12:12 _________________________________________\nPawlpi masate in Pasian tawh kiholimna ding hunpha a ngahte uh hoihtak zang siam uh aa, biakpiakna pia dingin a kikaihkhop sim un Ama tungah thungetna pelh ngeilo uh hi. Timothy tungah alaikhak masakna ah Christian te a omkhop uh ciangin thungetna a thupina Paul in gen hi (1 Tim. 2:1). Ephesian te tungah thunget a kulna bulphuh aa: “Tua ciangin hun khempeuh ah thungetna nam khempeuh le ngetna tawh Kha-in thu nangen un. Hih thu ngaihsun kawm in pilvang unla misiang khempeuh aa ding thu nangetsak den un” (Eph. 6:18).\nMawhthum thngetna i vangliatna tungtawn in koi bangin a thukzaw kipumkhatna nei thei ding i hiam? Hih thungetna in pawlpi kipumkhat ding koibangin panpih hiam?\nNGAIHSUT BEH DING: Ellen G. White Encylopedia sung a “Thugetna” laimai 1044-1046 leh “Biakpiakna” laimai 1290, 1291 sim in.\n“Sabbath pen piansakna phawkna ahihna i thupina in Pasian pen Piangsakpa ahihna le eite piansak i hih manin Pasian pen biak ding cih thumaan hong lak tawntungna hang ahi hi. Pasian biakna bupi khempeuh ah Sabbath om aa, thudang te in a pulaak theihloh alian thumaan thutak hong hilh hi. Piangsakpa leh piansakte kibatlohna ah Pasian biakna diktak kimu thei hi. Hih a lian thu in maimang ngeilo ding aa, a kimangngilh thei ding zong hilo hi.” – J. N. Andrews, History of the Sabbath, Chapter 27. Mihingte lungsim ah hih thutak kep den ding hi aa, Eden huan ah Pasian in Sabbath phut aa, Aah eite hong Piangsakpa ahih lai teng Amah i biak ding ahi hi.\nSabbath in ciaptehna leh phawkna hi paisuak ding hi. Leitung bup in Sabbath zui uh hi leh mihing ngaihsutna le deihnate in zahtaak ding leh biakding ahi Piangsakpa kiangah om dinga, milim bia, pasian neilo, leh biakna upna neilo cih om ngeilo ding hi. Sabbath kepna in Pasian maan tungah muanhuaina lim hi a, “Amah pen vantung le leitung, tuipi le tuinakte a Bawlpa” cihna lim ahi hi. Pasian bia aa Ama thupiakte zuih ding sawlna thupuak in a diakk in thupiak lina zuih dingin sapna ahi hi.” – Ellen G. White, The Great Controversy, laimai 437, 438.\nBiakna, piansakna, leh hotkhiatna thu Lai Siangtho luanzia ah kinai mahmah ahih manin Sabbath pahtawina in biakna maanlo lehna (thukkikna) Pasian zatui hi thei dingin na koici ngaihsut hiam? Mang. 14:6,7 genkholhna ah Sabbath in bang panlaak nei hiam? Banghang in vansawltak masa thupuak ah Sabbath thu om hiam?\nKhat veivei biakna thu i gen ciangin biakpiakna sungah sephuai leh sephuailo te bangin i ngaihsun kha hi. A kicing zo hiam? Biakpiakna i cih bang hi takpi hiam? Na khuatual pawlpi in khiatna nei biakpiakna koi bangin nei thei ding hiam?\nMun pawlkhat te ah, daitak (ol, dam, uai tak) iin biakpiakna apia Adventist pawlpi mahmah leh Christian pawlpi te kimangngilh in kinusia hi. Hih bang thu koi bangin dal thei ding na hiam?\nAhuampi in: Biakpiakna pen Christian thu-umte in Pasian hotkhiatna letsong hanga Ama tungah lungdam thuhna ahi hi. Biakpiakna in Christian te kipumkhatna leh kithuahna ah a thupi khat ahi hi. Thungetna leh Pasian thutak lunggulhna tawh Lai Siangho sinna lo tawh i pawlpi in Christ sungah sakhat hihna nuntakpih theilo ding hi.\nLesson 10: PASIAN’ TAWNTUNG LUNGDAMNA THU\nZSS 4: Late le Paunak Sung a Hehpihna le Thumaanna\nPrev post Lesson 10. ပေါင်းစည်းခြင်းနှင့်ကျိုးပဲ့သောဆက်နွှယ်ခြင်းများ\nNext post Upna tawh Nungta


timestamp: atn

url: =Notre Dame meikatna le Christian upna ~ Peter Suumpi :: ZOMI DAILY\nposted on 29 April 2019 at 11:11 pm Lomkholna: Catholic, News, PeterSuumpi\nNotre dame Cathedral mei akat pen kal nih phakhin ta hi. Tua Cathedral pen kum 800 val phakhin in khang tangthu tampi nawk kha hi. Alam kipat le akizawh siang hun kikal AD 1200 kum sung in British le French te kum 100 sung gal akido hun zong nawk kha hi. French te pen nidang in Gaul minam te kici ngei hi. Gaul minam cih pen Latin pau in aklui cihna ahi hi. Aklui cih pen Christian biakna lam pan en leng thum vei vilvel Topa Jesu anial Peter akhanglosak aklui ciaptehna kici thei hi. Tua hi aa meikang Notre dame Cathedral biakinn dawn sang ah aklui lim atuang ahi hi.\nFrance gam pen kum zalom 20 kipat hun lam in France kumpi in biakna le gamvai khenna thukhun hang in hih Cathedral pen French kumpi in hong la hi. Tu aa meikang Notre dame Cathedral pen Catholic Pawlpi aa cihsang in French kumpi aa hizaw kici thei hi. France gam in French revolution hang in Christian biakna among dong in anawlkhin gam hi kici thei hi.\nFrance gam pen biakna vai asang kilkel lo Secularism (Leitung vai bek tawh kisai) akiplet penpen gam zong kici thei hi. Kum zalom 20 khit pan French kumpi in leitung vai bek ahi (Secularism) pen khangthak pilna sinna lam ah deihtak in hong guang ahihman in French te pen apu apa uh Catholic thuzui ahih uh hang in abeisa kum 10 hunte sung in Christian ngeina le upna te nusia in biakna neilo in hong om uh hi. France gam ah Catholic upna pen alung hihmawh huai zah dong in kiam hi.\nFrench te tangthu en ni cileng Christian upna khauhpai te ahihngei lam uh kimu thei hi. French te in Christian upna pen Pope pa ii Christian missionary te tung pan aluahsuk uh ahi hi. Islamic galkap te in AD 700 pan AD 800 hun sung in middle east, Africa leilu lam le Spain tuikulh te galdo in la uh hi. Spain Christian te pen Islamic galkap ukna nuai ah kum 1000 kim bang om uh hi.\nRome nisuahna Byzantine empire aa om Egypt leilu lam mipil te ii panpihna hang in Islamic galkap zalian te in science pilna gahte na ciamkha masa uh ahihman in thahat kisa uh hi. Tua pan kipan Islamic galkap te pen Spain pan France gam ah hong lut uh hi. Tua Islamic galkap te pen French te in ‘Battle of Tours’ ci in Islamic galkap te tung ah galzawhna na la uh hi. Tua lai in gal lel uh hizen leh tu laitak Rome gam aa Vatican zong aom zolo ding hi ci uh hi.\nTua bang in French te pen Christian upna ana kembit te na hi uh hi. France gam ii Paris khuapi pen French Catholic pawlpi le pawlpi ii aminthang Paris University le Notre dame te hang in athupi pen Christian te phualpi khat hong suak hi. British – French kum 100 gal sung in France gam la ding aa hong pai agal zo deudeu British galkap te pen hong khawl hiau hi. France gam pan kum 15 apha Joan of Arc akici French numei no khat in Pasian piak mangmuhna tawh French galkap te maikaih in athahat mahmah British galkap te tung ah galzawhna hong la uh hi.\nBritish te laksa leitang te zong hong lakik zo uh hi. Ahizong in kamsia tawh Joan of Arc pen British kumpi in man in meihalna tawh that lum hi. Tu hun in amah pen Saint Joan of Arc ci in mite in ciamteh in France gam aading athupi pen nihna misiangtho khat in ciamteh uh hi. Ama ii huhna kepna te zong French te in phawk tawntung uh hi.\nFrench revolution hang in Christian langpanna lungsim te hong thahat semsem in Napoleon hun pan kipan Catholic muhdahna khaici hong om hi. Kum zalom 20 khit pan in French Christian upna hong kiam hut-hut hi. AD 1960 – 1965 kum sung aa kibawl Second Vatican Council khit pan kipan kum 1000 val bang akizang khin missa biakpiak dan pen hong kikhel hi. Missa tau le siampi te in singlamteh lam nga in mipi te nung angatsan ngeina pen Second Vatican Council khit teh siampi te le missa tau pen mipi lam ngat in hong kilaih hi.\nFrance Cathedral meikatna pen khiatna tuamtuam in kikhia hi. Missa bawlna tau athak(Vatican II na khit akizang) pen biakinn dawn aa azum kiasuk in kha in kisia zan hi. Kum 1000 bang akizang khin missa bawlna tau lui zaw pen kisia lo hi. Tua pen aomsa ngeina bang in nidang aalizang missa biakpiak zia pen Pasian in deih zaw hiding hi aci zong om hi.\nApril 16, 2019 ni meikatna hang in Notre dame Cathedral pi ii tungkhuh pen nai khat sung in kisai khin hi. Hih meikatna pen mite in amawk kat hilo ding hi cih upmawhna nei uh hi. Kum 300 val aham tawsaw sing (Oak tree) tawh akibawl innkhum zawl te pen mei sa mahmah sikpehna te tawh minute 5 sung ih hal zong akangpak lo singgil te ahi hi. Meikat kipat tun in mei kilawh zia pen mi tampi upmawh bang in huih nunna lam biakinn kongkhak lam hilo in dak kikoihna tau lam ah leh pai se hi. Inn lam nasem te a ciahgaih khit uh ciang mei akang hi akicih zong uplahna tampi om veve hi.\nBitna nasia tak in akikoih hang in Cathedral meikat pen kiphawk pah lian lo se hi. Meikat laitak meiphelh te hong tunma in Cathedral asanna mun lam ah kua mah omlo hi akicih hang in thuthang kigenna channel khat ah mikhat biakinn tau dawn ah akileh kimu hi. Notre dame Cathedral mei akat ma kha khat lai in France gam sung ah Christian biakinn 10 kang khin hi. Hih te tawh kizom kha ding hi ci in agen zong om hi. French kumpi in zong Notre dame Cathedral meikatna thubulpi pen thukin in kan ding agen loh mah bangin meikat zawh kal nih ciangciang kumpi lam pan ahang pen hibang hi cihna khat bek zong om nailo hi.\nMei nasia tak in akat hangin kamphatna tawh biakinn ii mansi tawlet 3 kisia lo in aminthang Organ pi zong tawmcik bek kisia hi. Amanpha biak piakna vangil te pen ahun lap in kihemkhia man hi. Missa biak piakna tau athak bek siazan hi. Tu aa bang aa Notre dame Cathedral meikatna pen kum zalom tampi apha khin Christian te tangthu, akikhem khapna (ahl) kisiatna pen Pasian in hong awilohna kilatna hi zong kici thei hi.\nNotre dame Cathedral meikatna en in akhasia French mivak te en leng amau tanglai vangil te hang aa khasia hilo zaw in kum 2000 val Christian upna kisia ta hi cih bang in ngaihsun zaw ding uh hi. Aman tak in cileng Notre dame Cathedral pen hih bang lian in akilam kik zawh ding hang in French te upna atha nem lai leh tua akilam kik ding French biakinn pi in zong khiatna hong nei tuanlo kha ding hi.\nAhizong in ngeina athupi sak Traditionalist Catholic te ahihleh atawntung in thasan uh hi. Khangno tampi tak akihel Traditionalist Catholic te pen French gam vai ah akihel mite hi aa mailam ah France gam aading kumpi ulian muan le suan asuak zo ding te ahi uh hi. Akhangno lai French Catholic bishop te zong French te ngeina nasepna te ah thalawp tak in kihel uh hi. Biakna neilo French tampi te Christian hong suah kik nading in thungetna tawh ih hanciam ding hi.\nNotre dame hang in Christian upna hong lann kik nading, christian upna sung ah ciahkik nading sapna hi cih tel theih nading hanciam ding ahi hi. Christian upna pen ngimna tak tawh hong ki do hi cih pen Notre dame Cathedral meikat zawh kal khat khit ciang Sri Lanka bomb puakkhapna hang in ih mu milmial thei ding hi. Tua ahihman in ih upna te ah ih kip nading leh ih upna te ih kepbit theih nading lungsim te ih kisam hi. Lailet: Peter Suumpi\nPrevious: Mipi ading a hangsan Pu Hau Khen Kham (Ngaihte)\nNext: Global ZOMUS Khawmpi & Sialsawm Concert ah cialna leh sapna


url: =Afghanistan ah US te Bomb khiatna hangin asi kibehlap, IS migilo 92 si ~ ZD :: ZOMI DAILY\nAfghanistan ah US te Bomb khiatna hangin asi kibehlap, IS migilo 92 si ~ ZD\nposted on 16 April 2017 at 11:21 am Lomkholna: News, Russia, Sawltak, USA, World\nAfghanistan gamsung IS migilo te omna munah US galkap te’n Thursday ni in MOAB Bomb khiatsuk uh a, tua Bomb hangin IS migilo 36 si hi ci’n Afghan Offcials in pulakna neikhia masa uhhi. Tua Bomb kikhiatna munteng US-led Forces leh Afghan Officials te’n siansuahna “Clean-up Operations” bawl uh a, IS migilo asi honkhat kibehlap cih AFP News pan kiza hi.\nUS Military te khiatsuk Bomb pen amawkmawk hetlo, Bomb khempeuh ii apianna tuunnu ci’n minneu Nickname akivawhliang “Mother Of All Bombs” ahihi.\nAfghan Officials in apulak masakna ah IS galkap 36 si ci uh himahleh Bomb aki khiatnamun Achin District Governor Esmail Shinwari in agenna ah atawmpenpen IS galkap 92 siding hi ci’n Saturday ni in AFP te tungah genkhia hi. Aki zakmasakna sangin asi pen azahthum dektakbang phatota hi.\nMOAB pen amalkim ‘Long Form’ in “Mother Of All Bombs” hitaktak samlo a, “Massive Ordnance Air Blast” akicihna hizaw hi. Amalkim taktak in “GBU-43/B Massive Ordnance Air Blast Bomb” ahihi.\nHih MOAB Bomb pen United States Military in 2002 kumin bawl akipatkhiat uh ahihi. Bawlkhiattheih nadingin ngaihsutna aneikhia pen Air Force Research Laboratory panin Albert L. Weimorts, Jr. kici hi.\nHih MOAB Bomb pen akibawlkhiat laitak in US te galvan “American Arsenal” khempeuh lakah Nuclear Weapon lobuang dingin akhauhpenpen in aki ciamteh ahihi.\nVideo etnopleh: US Drops a MOAB (Mother of All Bombs) in Afghanistan\nHih MOAB Bomb pen gollua mahmah in agihna bekbekzong 21,600 Pound (9800 kg) pha ciliang hi. U.S. Air Force te’n genna ah hih MOAB Bomb khatbekbek abawlnading inzong sum $170,000 bei ciliang hi. MOAB Bomb pen tampi zong kibawllo a, avekpi in akibawl pen 15 bek ahihi. Hih Bomb pen 2002 – 2003 kumsung in akibawlkhia hi a, Afghanistan gamsung ah Thursday ni in aki zatlohbuang, gal kidona ah kizangngei nailo hi.\nRussian Military te’nzong 2007 kumin “Thermobaric Weapon” kici Bomb lianmahmah khat bawlkhia uhhi. Tua Russia te bawlkhiat Bomb zong mawkmawktuak hetlo a, amin mahmahzong Bomb khempeuh ii apianna zuapa “Father of All Bombs” ci’n minneu Nickname kivawh leuleu hi.\nUS Military te bawlkhiat “Mother Of All Bombs” sangin Russia Military te bawlkhiat “Father of All Bombs” pen azah 4 in khauhzaw cilai uhhi. “Mother Of All Bombs” pen 2002 kumin akibawl hi a, “Father of All Bombs” pen 2007 kumin akibawl ahih manin, akhauhna leh Technology zong khangto khathei mahding hi.\nAlso read: Russia gamsung meileng khatah Bomb puakkham in mi 11 si, 45 liam ~ ZD\nBangbang ahi zongin Bomb khempeuh ii apianna zuapa leh tuunnu te hongki totlohding uh thupi dinghi. Banghanghiam cihleh Tuunnu leh Zuapa kitawngleh innkuansung nopngei loding hi. ZD Sawltak #zomidaily\nPrevious: Phawk in ~ T. Sawm Lian\nNext: Easter Sunday Message: Na dam hiam? Zeisu in Dammaw hongci hi ~ Sia Pau Khai


url: =Canada ansai ah numei khatin ektha in a ektawh nasemkhat deng :: ZOMI DAILY\nposted on 19 May 2018 at 12:59 am Lomkholna: Canada, News, Sawltak, World\nCanada gamsung aom ansai khatah numeikhat in ektha in, tua a ek akhutguak tawh mankikin nasemkhat denna cih Video Clip pen tulaitak Social Media ah minthang mahmah hi.\nHih thupiangpen Canada, British Colombia, Langley khuasung aom Tim Hortons Restaurant sungah thupiang ahihi. Tua numeinu ii gamtatna pen CCTV sungah kiciantak in Record kibawlkha hi.\nVideo sungah numei khatpen nasemkhattawh kamkinial hileh kilawm a, tua numeinu pen hehmahmah leh kilawm hi. Tuakhit ciangin tua numeinu pen Counter ah anunglam tawh ki ngamphei in, abombi leh Underwear suahkhaziau in nasempa maitang ah ek thasukziau mawk hi.\nTuakhit ciangin a ekpen akhutguak tawh mansuk in, tua a ektawh nasempa dengphei sawnsawn hi.\nTuakhit ciangin Counter ah Napkin maiphei in, ataw asiakkhit ciangin tua azatsa Tissue tawhzong nasempa dengphei sawnsawn hi.\nHih numeinu pen abeisa inzong agamtat midangtawh kibanglo ahih manin, buaina apianni inzong Toilet azatding kiphallo cihi. Tuabangin Toilet zatding akiphalloh ciangin tua numeinu pen hehmahmah a, ansai nasempa maitang ah abombi suahkhia tingteng in ek athak khitciangin, a ektawh nasempa adengphei cimawk hi.\nVideo sungah nasempa pen Phone aki hokawmkawm laitak kimuthei a, tuapen Police te asaplaitak kici hi.\nVideo: A woman poos on the floor of a coffee shop Tim Hortons, before picking it up and throwing it at staff in this horrendous and explicit footage.\nLangley vengsung aom Royal Canadian Mounted Police panin thunei khatin agenkhiatna ah tua numeinu pen agamtatna hangin kiman a, ahi zongin thudotna aki neihkhit ciangin ki khahkikphot cihi. Ahi zongin thukhenzum Court ah thusitna neihkikding in kamciam kipiasak hi.\nHih buaina apianna ansai pen Tim Hortons hi a, Tim Hortons pen Canadian-based multinational fast food restaurant khat ahihi. Canada gamsung aom Restaurant Chain lakah agolpen khatinzong aki ciamteh ahihi. 2016 December kha in aki pulakna ah leitung gamtuamtuam gam 9 ah Tim Hortons Restaurant bekbekpen 4613 omkhinta cihi.\nMore: Lawi ek lakpan apiangkhia lungno tetawh Burger limmahmah kibawl\nUK gamsung bekbek ahzong Tim Hortons bekbek 17 omkhin a, Manchester, Cardiff, Glasgow khuasung te ah omkawikawi hi.\nCanadian Broadcasting Corporation (CBC) te pulakna ahzong nasempa in tua numeinu pen abeisa in agamtat ahoihlo om ahih manin, Toilet azatding phallo in pilvangtak in anialbawl “tactfully refused” cihi. Tua numeinu pen amin apuam ki pulakkhialo a, ahi zongin hihvai hangin Canada gampen maizumhuaisak mahmah kici hi. Sawltak #zomidaily\nPrevious: Kalay Siamsin leh 88 Party makai Ko Ko Gyi ki muhkhopna\nNext: US Texas aom sanginn khatah thaukikapna piang, mi 8 si in 6 liam


url: =Makai leh Ulian ~ Hau Za Cin :: ZOMI DAILY\nposted on 8 March 2015 at 8:54 am Lomkholna: Article, Hauzacin\nMi makaih cih pen a baih om ngeilo hi. Mihon makaih pen a baih hi hetlo hi. A kisam theihna na neih kul a, a kisam siamna na neih kul hi. Makai hi in ulian hitaleh mi makaih uh, mi kem uh ahih manin a kisam theihna leh a kisam siamna a neih nak leh a baihzaw deuh ahih tei hang ‘a baih’ omlo a, siam taktak cih zong a om theilo ahi hi. A kisam banga zatsiam ding leh a kisap hun a hang taka dinkip ngam ding a kul ahi hi.\nSanginn ah sangsiate in sangnaupang a omsa teng tungah a kisap uh pia a, pattah in a tupna uh a tunna dingin hilh uh hi. Papi khat in a inn sungah a om nailo a zi ding la in, a tate hong pian ciangin a bul panin pattah in a picing dingin khoito a, a manpha nuntakna a nei hidingin pattah picingsak to uh hi. Biakinn ah upate in pawlpi mite a omsa tawh nasem in kikum in vaihawm in genkhawm uh a, a hoih nasep sem dingin kalsuan uh hi.\nKhuasungah minam makaite in mi tuamtuam – pawlkhat bang cikmah a kimu ngei nailo nangawn huai in kaikhawm in kipawlna sungah a lunglut ding uh genpih in, a tup a sawm uh hilh in, a kisap uh tawh a kisap loh uh tawh, a lawp ding, a uuk ding, a nungzui dingin in zawn, zol uh hi. A ma muhkholhna lam tawn a paitek ding leh a nuam gam i tun ding genpih, musak, theisak in a tup a tun dong haksa taleh kuamah kinusia lo dingin thapia in tawsawn a, a pai lah ciangin zong zol bawl zel, maiet zel, kun’ zel in paipih hi.\nUliante a nuaia mite khempeuh amau sep ding ciat sem dingin thalawpsak, hilh in lawpsak ding hanciam hi. A omsa, a kizangsa nasep dan, mite uuk dan namte thei in tua bek tawh hihhih leh zong a mite mainawt zel, a sep ding uh khin den lel hi. Makaite in bel a upmawh loh penpen dan nangawn un vai hong om leh bangci sep ding, bangci nawk ding, a mite bangci kep ding cih nangawn luzanga sam pulh liangin a ngaihsut den kul ahi hi. A omsa omlo in a thak phuan den kawmin a sep a kul hun zong om hi.\nSepsa dan bek zuilo in a kul leh sepsa dan nangawn pelh in mite kisap tawh kizuiin khel ngam, bulpat ngam kul hi. A mite khahsuah leh a tup tunglo ding ahih manin a mi leh a tup a thupina, a kisapna, a pawimawhna akibang ahi hi. A mite a tupna tunpih ding, guak tunpih lo ding. A mite tawh a tupna tunglo in a mite in lampialsan khin cih zong om thei hi. Tua manin makai nasep pen a baihlo ahi hi.\nTuni in hong kidong hileh – nang makai sem ut zaw maw, ulian sem ut zaw? Nang makaih sungin bangteng na gel a, nang ulian sep sungin bangteng na sem khia a; na nunga hong pai lai dingte zop theih ding na nusiat nasep manpha, bulpat manpha a om hiam? Nang hong kidot loh ciang na lungkiat ding namte na sem kha hiam? Nang bek hong kithupi bawl hileh cihte nusiat in na nei thei hiam?\nZomi khangnote in leitung kilumletna sungah hunthak kilut hi cih i theihna dingin makai leh ulian a kibatlohna, a kibatna, a haksatdan, a nopdan, a mawhpuak uh cihte kong luikhia gawp hi. Zomite in leitung mite kalsuan tawh kitona kal i suan ciangin hih bang thute i phawk ding a kisap hun om thei hi. I kim i kiangah minam khangto masate leh a khangto laitakte in a hun zuiin kikhel thei uh, kikhangkhan thei uh ahih manin a madawk toto suak uh hi. Zomi khangnote zong a madawk toto dingin Sian in hong siam hi. Ka lungdam, Hau Za Cin, Phuitong Liim\nPrevious: Zosuan Tuailai Khawmpi akhatveina ii agah bangteng om?\nNext: Ka Lung A Zuang Ding Bang E ~ Rev. Zam Khat Kham


url: =Singapore gamsung ah Zika Virus athak Case 2 ki muhkhiatbeh leuleu :: ZOMI DAILY\nposted on 10 June 2017 at 4:11 pm Lomkholna: News, Sawltak, Singapore, World\nSingapore gamsung ah thokang panin akilawh Mosquito-borne Zika Virus kimukhia leuleu cih Reuters pan kiza hi. Zanni Friday ni in Zika Virus Case 2 aki muhkhiatbeh hi a, tukumsung bekbek in Singapore gamsung pan Zika Virus aki Report pen Case 8 bang hitota hi.\nHih Zika Virus pen thokang “Mosquito” te’n apuak kawikawi hi a, 2015 kum Brazil gampan in hongki patkhiatzawh gam 60 bangah kizelkhin cimawk hi.\nSingapore National Environment Agency (NEA) te’nzong hih Zika Virus akimuh khiatna leh khuasung munpawlkhat ah sitcianna Inspection kipankik uh a, thoza “Insecticide” zong kapkawikawi ding cihi.\nKhuasung innte ahzong hih Zika Virus akilawhloh nadingin innsung ah thokang omtheihna te hahsiangding, hepkhiatding kilim hanthot mahmah hi.\nZika Virus akilawhkha telak ah adiakdiak in nupi naupaai te bang lauhuai phadiak hi. Nupi naupaai te Zika Virus akilawhkhak ciangin naungek ii akhuaksung ah lutsuak in, mibanglo acingphalo in suakhiathei kici a, kilauthawng mahmah hi.\nDengue natna apua kawikawi phadiak ahi “Aedes aegypti mosquito” kici thokang te’n Zika Virus zong puakawikawi, kilawhsak kawikawi thei cihi.\nVideo: Everything You Need To Know About Zika Virus In 148 Seconds\nSingapore Government Data tungtawn in agamsung ah tukumsung bekbek in Zika Case pen 8 bang hita hi. Nungkumsung August khapan kipan in Singapore gamsung ah Zika Virus ki mukhia masa a, nungkumsung bekbek inzong Singapore ah Zika Virus 400 Cases bang ki Report cih Reuters te’n genkhia uhhi.\nRelated: Singapore guta numei khat thukhenzum atun madiak in asisa in kimu\nLeitung gamsiangtho penpen te lakah khatin akihel ahi Singapore gamsung ah thokang hangin natna hizah in kilawhthei ahihleh mizawng gam “Underdevelopment” te ah ihtheihkhak lohhang in bangzah in natna atamzen diam? Sawltak #zomidaily\nZika Virus natna i cih bang hiam?\nLungno apua Aedes tho pehna panin mihing te tungah akizeel, Zika virus hangin apiang ahi hi. Tua natna i alim le meelte in cisa, ciphual (asan), guhbulte (joints) natna, mitang sanna (conjunctivitis/ red eyes) ahi hi. Tuabang nat atut ciangin nasia lualo a nitampi pan kaal khat cihbangdong sawt thei hi. Atamzaw in nak natlua kisalo ahih ciangin zato tunzawhna’ng natna a tuatlo uh hi. Zika hangin asizong tawm hi.\nPrevious: Malaysia gamsung bitna aom nadingin Hari Raya pawisung palik 40,000 te’n nasemding\nNext: Russia gamah kum 3 aphakhin naupang lamdang: amuk, akhazum omlo in suak


url: =Ngalzang Valeng Tuallui :: ZOMI DAILY\nposted on 22 January 2018 at 8:41 am UTC+9:30 Lomkholna: News, Zomi\nNgalzang vanleng tuallui pen Saizang khua pan tai 4 kimpha in kiciamteh hi.Leitungbup galpinihna laipek aa, kizang khin vanlengtual khat ahi hi.\nTungsiah thuneite in vanleng tukna ding in leitang kicing lo hong cih san ziau mawk uh hi.IT Computer Age ah tuma kum (73) hunlai aa omsa vanleng tuktukna khat pen leitang kicing lo cih pen hong ngaihsut huai mahmah mawk hi.\nLeitang kicim lah omlo leitang a mathu in beibei/neu semsem maw cih nop huai kasa hi. A kim a paam a om mualte to tam hi leng a golpen valleng te zong tu thei lua peuh mah ding hi. Zogam sungah vanleng tual bawlna ding hih mun sang a hoih zaw mun dang om lo hi.Bang hang hiam cih leh vanleng tual mah in, a kizang ngeisa ahi hi.\nPasian in leitung a bawllai in Zogamah Zomite vanleng tual ding aa, hong bawl sak kholsa ahi hi.A hi zong tuni ciang dong vanleng tual i suaksak zo nai kei aa, lo in i khokho lai hi.\nZomite pilna siamna , neih leh lamah zong minuai-ah om tuanlo hi hang.Banghang in i ngah ding a kilawm hamphatna ding te na ngawn ngah zolo in mite kalsuang nungah sumkuang bang kikhin lunlun i hiam?? Tedim Municipal\nPrevious: Vice President: Myanmar gamsung ah Hotel saap tamman mahmahlai\nNext: Kalaymyo, Singunau vengsung ah Motorcycle kitaih, mi 1 si\n5 September 2019 at 9:57 pm\nComment a tuamtuamte na sim ing. Saizang vanlengtual vaii tawh kisai tua hun a vaiipuak nei uliante gitnat satnat lohna hi a, Dr Dongno lai gelhna ah a min a puam tanghial liang a gelh ding diksa lo ahih manin, tu a teng bek mah hong gelhkhia bek ahihi.2014 kum pekpek mah a, akiteh khin gegu hong pia thei ding uliante theih ding deih lo in, a kihumcip na hi zaw gige hi.


url: =ZOMI LEH KA MIPIH TE AA DING BEK HI LO KEI AH DING MAHMAH HAMPHAT NA - TUIMANG first TECHNOLOGY CENTER\nZOMI LEH KA MIPIH TE AA DING BEK HI LO KEI AH DING MAHMAH HAMPHAT NA\nPosted by Tuimang Vangkhua on February 4, 2020 at 8:32pm\nAbei sa 2013 kumin USA gam Knoxville khua pan in Nasville khua ah ka it mahmah ka zi tawh kaki suan uhhi. Kazi pen naupaai in suak dek mahmah ta hi. Agape Mission Church Pawlpi ah ka nupa mah un min na ki aap ungh. Tu-in zong tua pawlpi mahah kaom suak uhhi. Pawlpi zong nuamin mimal ahih leh 300val bang kiphata hi. Church Pastor min pen Rev, Pau Khan Lian ahihi.Inn kuan sungah pa pen ka hih mah bangin nasep ding pen lawp masak pen ahih sam loh hangin sep loh hong pha mawhhi ka inn kuan sung vak na dinghi. Tua mah bangin ka Church Pastor pa Rev Pau Lian in zing sang nai 8AM pawl in phone hong set in, Nasep khat om hi mangpau thei te ngah hi hong ci hi na ki sin nuam hiam va pai ni hong ci-in ama om na Spring Hill pek panin mawtaw tawh hong tai vangvangin nasep siauh na munah kaki tuah uhhi. Pasian thupha tawh lem cih takin hong lemhi, Ani tak lam nai 3PM ah kipat pah ding hi-in kakipan pahhi.\nNasep ahih leh part catcher leh packing ci-in nuam ka sa lel hi. Nasep pen atuam tuam ei tawh kituak dandan aki ngah na hihi. Ei Zomi pen mi 3 na om khin in tampitak nuam tuam kasa hi. Amau zong na pack ziahziah uhhi, Tua lo pen mivom leh mikang vive hi-in adiak in operator pen mangkang vive hi in ana sep uh pen nop tuak zaw in ka na eng khinkhianhi. Ka operator mangkang pa nasep pen mit tangnih tawh en lela denin aki sam bangin hong sawl loh hangin ka huhhi.Asep dante kakhuak ah ka cia teh hi. Kalkhat khit ciangin ka supervisor pa ka nasep na ah hong pai-in kaki ho lim uhhi. Operator ka lunglut zia ka genhi. azingciangin kakiang ah hong pai kik hi, nang pen fine blanking operator dingin zing ciang na kipan dinghi na ut leh zing ciang kipan ta ding, Na operator pa ahih leh first shift ah pai dinghi hong cih ciangin lawp lua in yes ka ci pahhi. Khasum ding na ngawn ka dong het keihi.Khasum kibang phial leh zong a nasep mahmah ka ut zaw hi. Operator ka ngah ciangin hun awng tampi ka ngah zaw tham hi. Makai te tawh ki muh hun zong tampi omin, Khat vei inn pua lam ah supervisor leh ka Lead pa uh tawh thu kikum in Zomi te nasep hoih zia leh cih tak zia pau leh hamki sap loh zia ka gen ciangin hong sang siam in manager te kiang na gen nung cih kam hong vai khak hi. azing ciangin bring me Zomi more people hong ci-in ahi thei bangin nasep nei lo te hopih in asawt lo in mi 20val kapha pah uhhi. Ahi khualkhual lai ka gual nuam mahmah pah uhhi.\nKhakhat khit ciangin nalawm milui te zong operator a ut dinghiam na dot sak in hong cih ciangin ka dong pahhi. Amau ahih leh tawm vei ngak lai nung hong ci-in kumkhat a ngak uhhi. Kumkhat khit ciang ut ta ung hong ci in ka gen sak pahhi. Makai te hong kikumin lawmte khat kisin sak pahhi. Fine Blanking set thak khat hong tung ding ahih manin tua mun ah operator dingin nang na hi dinghi. Set pen model thak ahih manin automatic vive hi honghi.Tua zawh kal nih khit cianginka supervisor pa a lungsim hong kikhel in. I changed my mind hong cih ciangin ka lung hi mawk sim pian hi. Nang pen set thak len lo dingin transfer operator dingin kong deih zaw hong cih ciangin Topa lungdam si e kalam et ngam het loh ci in ka sang pahhi.\nTransfer operator kumkhat khawng ka let khin ciangin transfer set khat hong tung cih aki gen ciangin ka supervisor pa in tua alen dingin hong gen hi.Aset hong tungin aki zawh dek ciangin ka lungsim khel ingh nang pen set thak len nawn lo ding you will be my lead man honghi.Lung kituak tak in supervisor pa tawh kum 3 phial ka sep khit ciangin, Zing sang lam a supervisor pan in manager hong ngah in kei supervisor pa ahih leh first shift supervisor dingin aki piak khiat ciangin ka dah mahmah hi. Supervisor thak apua pan ing hong lut in. Nasep zia ahi zongin aki tang sam bangbang ka hilhhi. Ama sangin na kgempeuh thei zaw ka hih manin nuam mahmah bilbel hi.\nTua zawh kha bang zah hiam khat ciangin manager pa kakiang ah hong pai in zum sung hong pai in kong gen nop tampi om hi ci-in hong sam in dip kua pian sa in ka zui aa ahi zongin kisuan na ka nei keihi. Zum sung ka tun ciangin tu-in nang pen Finishing supervisor dingin kong pia hi na ut hiam hong cih ciangin lungdam tak in ka sanghi.Supervisor ka sep ciangin mi aki sam zah ka thei a Zomi nasep kokiang alung lut te interview kisam nawn lo in lut sak thei ziau2 ta ka hih manin ka lungdam mahmah hi. Ni dangin interview akia khin sa mi tampi om cih thei ingh. Kokiang na sem ngei akhawl khin sa a hong lut kik nuam tam pi a ngah nawn lo hon khat ka thei aa tu-in nuam tam in ki lut thei tahi. Nupi inn ngak khat vei zong na sem ngei lo na ngawn hong lut thei in ka ang tang mahmah hi.Kei pil man siam man hi lo in Topa thupha ahihi.Malam ah zong Topa om pih na kaki sam den hi. Topa hong angvan lai in. Zomi nasep tampi om in a Lead zong mi 3 om ta hi. Mibangin mang lai mang pau ka siam loh hangin tua ciang Pasian Hong om pih na kicing kasa mahmah hi, Lai At Lian Tuan Thang\n© 2021 Created by Tuimang Vangkhua. Powered by


url: =Bunghawm le Niangtui hainih :: ZOMI DAILY\nposted on 6 November 2019 at 7:58 pm Lomkholna: Article\nMihingte i nungtakna sungah nasep silbawlna, gentheih gaksatna le gualnopna, dahna thu tuamtuamte tawh nisim kibuai den hi. Ni khat nai 24 pen kicingsak lah liangin i buai hun teh “Bunghawm khat le niangtui hai nih” thu i phawk den dingin kisam hi.\nNikhat, sang naupangte Philosophy a hilh Professorpa a class sungah van pawlkhat tawh kigingsa in na om hi. Sangnaupangte a kim ciangin, Siapa in pau mello-in, Bunghawm khat hong lakhia aa, tua sungah goft tang hon khat thunsak hi. Goft tangte bunghawm a dim ciang, Siapa’n “a dim nai hia?” ci-in naupangte dong hi. Amau, “dim mah ei,” ci-in dawng ngeingai uh hi.\nSiapa in, suangsi hai khat tua goft tang lakah sun beh in, a sinlitlit pian suangsite lutsuk in bungdim leuleu hi. A ngei mah bangin naupangte kiangah, “a dim hia?” a cih leh, “dim mah Sia aw” ci-in thukim ciat uh hi.\nSiapa’n a ban zomin, sehnel haikhat suangsi kawmlakah sungsuk leuleu hi. Petpet ah, sehnel tengin bungsung mun awng khempeuh hong dimto sak hi. Siapa’n hong dong leuleu in, “naupangte aw, a dim taktak hiam?” a cih leh, kituak takin “dim mah hi Sia aw,” ci-in dawng khawm uh hi. Siapa khawl nai tuan lo-in niangtui hai nih bawl tadih a, bung sungah sun beh zel mawk hi. Sang naupangte nui ngeingai uh hi.\n“Khaileh! ci-in a nui zuahzuah teng hong daih teh Siapa in, “a kua maciat in hi bunghawm pen na nuntakna bang un na teltheih ding uh ka deih hi. Goft tangte pen na nuntakna uh a thupi diak ahi, na Pasian, na innkuanpih NulePa, zi-le-tate, na cidamna le na uk diak uh khatin ngaihsun un.\nA dang na khempeuh om lo-in, hih a thupi diakteng neipeuh lecin na nuntakna uh a dim hilel hi. Suangsite ahih leh, a dang i nasep tuamtuam, inn le lo, mawtaw cih bangte in bulh ding hi. Sehnelte leuleu ahih leh a dang nengneng a thupi lualote ahi hi. Hih sehnel pen bung sungah kithun masa hileh goft tang le suangsite kita nawnlo ding hi.”\nSiapa in a thugen zomin, “I nuntaknate tua mah bang hi. I hun le thatangte a thupi masalo nengnengte tawh i beisak leh, a thupi zawtham na dangte a dingin mun awng om nawnlo ding hi. Tua ahih manin, na nuntakna a nopsak ding nate thupisak masa in. Na zi na tate tawh hunnuam zatsiam in.\nNa cidamna ding kinbawl masa in. A om theilo thupi nate ahi goft tang bangte kin masa in. A kisam diakte lenkip masa in, adang nengnengte pen sehnel hisak in,” ci hi. Tua a cih laitak, sang naupang numei khat in a khut lamin, “Sia aw, niangtui hai nih e leh, bang a deihna aa?” ci-in dong hi. Siapa nui kawmsa in,”lungdam ei!, hi nong dot theih” ci kawmin;\n“Hi niangtui hai nih pen, na nuntakna bangzah takin vai thupi tuamtuamte tawh na buai tateu zongin, na lawm it khat tawh niangtui na dawn khop hun ding, na kikholh khop hun ding om teitei hi,” cih teng Professor pa in hilh hi.\nManlah kawmkalpi mah a itna niangtui hawp kawm-a holim khopzel pen MANPHA se hi.\nKiholimna pan, ‘Kimeltheihna khanga, kimeltheihna pan ki-itna piang hi. Ki-itna omna ah kilemna kipan hi. Kilemna om peuh leh ma kipangkhawm thei hi. Mapan khopna ah gualzawhna om hamtang hi’.\nTua banah tangthu sunga bunghawm pen i nuntakna limlak hi a, tua i nuntakna bunghawm sungah goft tang bangin a thupi pen ahi, Pasian mah i koih masak ding hong phawksak hi. Pasian koih masa kha lo-in, sehnel, suangsi bang ahi leitung na tuamtuamte peuh i guan masak khak leh i nuntakna ah Pasian tazo nawnlo dinga lawhcinna kician ngah lo-in, tangsapna vive hiden ding hi.\nHi thu Topa Zeisu in tel lua mahmah ahih manin Mathew 6:33 ah, “Pasian Gam le ama dikna zong masa un, tua hipeuh leh adang nate hong kipiak beh ding hi” cih thu hong hilh ahi hi. Pasian masak peuh leng leitung hauhna, gualzawhna, lungdamna cihte in hong nungzuih dinga, thupha khempeuh tawh kidim nuntakna i ngah thei ding hi. Hih Thute Manpha Sa Lua Ni Teh!\nPrevious: Tonzang ah Zomi Idol kidemna omding\nNext: Aman kiam semsem mihing pumpi


url: =Malaysia, Shah Alam sungah thautawh kikapna piang, mi 2 liam :: ZOMI DAILY\nMalaysia, Shah Alam sungah thautawh kikapna piang, mi 2 liam\nposted on 23 October 2018 at 8:04 pm Lomkholna: Malaysia, News, Sawltak, World\nMalaysia, Shah Alam vengsung aom Jalan Kota Kemuning ah thautawh mi 2 kikapliam cih theStar pan kiza hi. Tuni Tuesday zingsanglam 10:15am hunpawl in thupiang hi a, thautawh kapliam athuakte pen Gym Owner (Boss) khatleh anasem khat ahihi.\nTua Gym Owner papen tuni asuahpawi Birthday bawlding in akithawi ahihi. A nasem khatpa tawh vankisam leiding in mawtaw tawh avakkhiat laitak un thautawh kap athuak uh ahihi.\nHihvai tawh kisai in palik thunei ahi Shah Alam OCPD Asst Comm Baharudin Mat Taib in agenkhiatna ah Boss papen thautawh amai kikapkha in, nasempa pen agil ah kikapkha cihi.\nHih buaina thupiang aom ciangin khuasung vengsung mipi te’n mawtaw tuahsiatna Accident khatpeuh aom sakha in Police te zasak uhhi. Police te aphual ah atun taktak uhciangin Accident hilo in, thautawh kikapna apiang nahizaw hi.\nThautawh kap athuak mi 2 tepen kum 40 leh kum 43 aphakhin hi uh a, nasempa pen Indonesian gammi kici hi.\nAthu akikanna ah Four-wheel-drive vehicle mawtaw khattung panin thautawi pawlkhat in hih Boss leh nasempa tuanna mawtaw nehphei uh a, tuakhit ciangin Semi-automatic Pistol tawh ageinai panin akapphei uhhi ci’n genkhia uhhi.\nPolice te’n tua buaina apianna geinai tengah thautanghawng 7 mukhia uh a, thautawi te’n atawmpen 7 vei peuhmah thautawh akap uh hidinghi ci’n genkhia uhhi.\nThautawh kapliam athuak Boss pa leh nasempa pen Klang vengsung aom Hospital Tengku Ampuan Rahimah zato ah zatui zaha kibawlding in kipuaksak a, anih un sihlawhliang nadingin huaisia samlo kici hi.\nMore: Malaysia, Penang ah pasal khat thautawh 10 val veibang kikapgawp in silo bilbel\nHihvai tawh kisai in athu atheikha khatpeuh aomleh amanlang in Police Station ah hongzasak pah un ci’n palik te’n genkhia uhhi. Sawltak #zomidaily\nPrevious: Taiwan meileng atuahsiatma in ahawlpa in Speed-control System khakcip, mi 18 si, 187 liam\nNext: Malaysia Zomi te kiangah Itna leh Lainatna tawh phakding ZBCA geelna\nKhedap taih tawh sum a zong mizawng pa in kua a hihiam?\nKim Jong Nam vai thukhenna zummai ah Security khauhsak mahmah ~ ZD


url: =Kham Khan Khai - Home - Zomi Adventist Innkuan\nKham Khan Khai – Home\nPuteek khat in a tupa te nupa a aw uh sangsak in thu a kinial uh tuak kha hi. Puteek in a tupa kiangah, “Na zi tawh na kinial uh ciangin banghangin na aw sangsak na hiam?” ci-in dong hi.\nA tupa in, “Ka ngaihsutzia hong tel theihloh ciangin ka lungduai lo ahih manin ka aw a sangsak hi ing” ci-in dawngkik hi.\nPuteek in, “Tu aa na gen teng mah aw dam tawh genkik le cin na zi in a zak theihna dingin kinai mahmah hilo na hi uh hiam? Banghangin aw sansak kul se hiam?” ci-in dongkik hi.\n“Ka aw a san ciangin ka hehlam thei in ka thugen hong pibawl dinga, ka hehna zong dam tuam zaw hi” ci-in a tupa in dawngkik hi.\nPuteek in, “Na aw sansakna ahangin tua hilo hi. Na zi tungah na heh ciangin na lungtang pen ama lungtang tawh kigamla hi. Na pumpi uh a kinai hangin na lungtang uh kigamla ahih manin a kigamla bangin na kingaihsun uh aa, a kitello phadeuh bangin kithei na hih manun na aw a sangsak na hi hi” ci hi.\n“Ka aw sanna tua hang ahih leh, ka ki-it uh ciang ee bang ci?” ci-in a tupa in dong kik hi.\n“Mi nih a ki-it kingaih uh ciangin, a lungtang uh kinai hi. Damdam in na kiho khiankhian uh hangin teltak in kiza hi. Tua bang hun ciangin, daitak aa om a pau hetloh na tawh zong kihopih in kitel thei mahmah hi” ci-in puteek in gen hi.\nEfesa 4:15 [TDB] Itna lungsim tawh thutak genin, lutang ahi Khrih tawh i kibat dongin i khangto ding hi.\nSee also News with Coffee\nI aw a ngaihna hangin a kitel pah hi zenzenlo hi. Aw sang tawh i kitai aa kithuhilh hangin a kipiltuam hi pahlo hi. Tua sangin itna tawh damtak leh awnem tawh kihopihna leh kithuhilhna in muibunzaw tham ahi hi.\nTangthu: Unknown Author\nPrev post Biblical Tithe\nNext post Elder’s Digest | Home


url: =Iraq gamsung ah ISIS migilo akiman mi 300 val sihdan kipia :: ZOMI DAILY\nposted on 18 April 2018 at 9:24 pm Lomkholna: News, Sawltak, World\nIraq gamsung ah ISIS Member lakah akihel migilo akiman mi 300 valte sihdan kipia cih AFP pan kiza hi. Islamic State Group sungah akihelkha akigawm in mi 300 val thukhenna akinei hi a, Iraqi Court in sihdan apiak uh ahihi ci’n Judicial Sources te’nzong Wednesday ni in genkhia uhhi.\nTuabangin sihdan akipia ISIS migilo te lakah gamdangmi Foreigners zong honkhat kihel uhhi. Photo: Mosul City aom thong inndeineu sungkhat ah kiman in aki khumcip IS migilo pawlkhat\nThukhenna akineihna pen Courts mun 2 ah hi a, Northern Iraq aom Mosul City leh Iraq gam ii Capital khuapi Baghdad City sungah akinei ahihi. Baghdad City sung aom Court thukhenzum ah thusitna akinei te atamzaw pen numei leh gamdangmi vive hizaw hi.\nJudicial Source te genkhiatna ah tukum January kha akipan Baghdad City sungah gamdangmi 103 te sihdan kipiakhin hi. Tuate lakah Turks mi 6 zong kihel uhhi. Tuaban ah mi 185 tezong khantawn thongkiading in thukhenna kinei hi ci’n genkhia uhhi.\nISIS migilo tetawh akipawlkhawm akimankha thongkia numei atamzaw pen Turkey leh Soviet Union gamte pan hizaw uhhi.\nJanuary khasung mahin Germany gammi numei khatzong ISIS migilo tetawh kipawlkhawm cih aki muhkhiatna tawh kizui in sihdan kipia hi. Tuaban ah France gammi numei khatmahzong ISIS tetawh kipawlkhawm ahih manin, khantawn thongkiading in thukipia cihi.\nMore: ISIS in Syria gam a Christian te zuih ding thukhun bawl\nMosul City gei aom Tel Keif Court ahzong mi 212 te sihdan kipia uhhi. Tuaban ah adang mi 150 tezong khantawn thongkiading in thukipia a, adang mi 341 tepen thongkiading akum atuamtuam kipia hi ci’n Supreme Judicial Council spokesman Abdel Sattar Bayraqdar in Statement ah genkhia hi. Sawltak #zomidaily\nPrevious: India ah mopawi siimdingin apai Truck mawtawpi khat tuahsia in mi 21 si, 21 liam\nNext: Kawl Buddhist biakna azui nungak khat zi aneihsawm te theihding thukhun


url: =Nupi khat tungah Speaker golpi Pastor pa in koihsak in si ~ MUC\nNupi khat tungah Speaker golpi Pastor pa in koihsak in si\nAdmin 10:47:00 PM Articles, ZOMI SDA NEWS\nKamsang zuau khat in Nupi nu tungah Songbox speaker gol mahmah koih in si\nMite in thuman a ngaih noploh hun, amaute' deihna bek a zuihnop hun, amaute' zaknop thute bek a gen ding sia a cial thuahthuah hun hong tung ding hi. 2 Tim 4:3.\nHih Kamsang pa Pastor Lethebo RAbalango in Sunday ni akikhopna biakinn ahi Zion General Assembly ah biakpiakna nasia tak in nei in Numei nu tungah Speaker gol mahmah koih in silo ding hiteh zong nabeek lo lai ding hi ci in koih a asawt ciangin Anupi nu nakzolo in si hi. Akigen na ah Nupi nupen atung lam kisiatna lian mahmah in atuap zong sukha ci hi.\nPastor Pa in aom na Polokwane ah a thuhilh na ah Topa Zeisu Tuipi tungah lam pai hi tua mah bangin en zong um takpi le hang na khempeuh ih hih thei ding hi ci in gen hi. Tua ahihman in apawlpi mite sawl in nupi nu tungah tua Speaker gol mahmah koihsak banah gik na saknai kei leh ci zawbehlai-in atungah amah tuang ta sawnsawn lai ahihman in Nupi nu nakzolo in si hi.\nTua bangin minutes 5 ding a tut khitteh tua vangikpi alak khiatsak leh nupi nu na nungta nawnlo hi. Apawlpi Elder te in a hih theihtawp in First aids vanzat te tawh ahihhih uh hangin anakguh kitan ahihman in zato puak uh a ahizongin laplo in sisuah uh hi. Tua banah Pastor pa in Nupi nu uplohna hi um hileh bangmah cilo ding hi cizawbehlai hi.\nUpna maanlo, Pastor maanlo leh Kamsang maanlo tampi tak ongpiang lai ding hi. Tua ahihman in na upna ah kiptak in om in, Pasian zatmaw zatloh cih laisiangtho tawh sit hamtangin. Isaiah 8:20 Tua ciangin note in, “ Topa in note hong hilh thute ngai un. Aisante' thu ngai kei un. Amaute' hong gen thute a kiman'na omlo hi,” ci-in dawng un ci hi. King James Version ah hibangin ci hi “20 To the law and to the testimony: if they speak not according to this word, it is because there is no light in them. Adeihna in mikhat peuh in Thukham leh Zeisu tetti panna alet kei leh tua mipa sungah thumaan thutak omlo ci hi.\nTopa in thupha ongpia ta hen, Amen!\nSource: Bible Study


url: =July 3, 2021 ~ MUC\nAdmin 3:12:00 PM Articles, Offertory Reading Zomi\nWaldense-te in Pasian a masak manun na khempeuh sumh\nWaldernse-te in sihna a thuak dongun Pasian masak uh hi. Amaute nunzia en lehang i nuntakpih ding thu tampi kimu thei hi.\nKum zalom 12 kimlai-in Roman Catholic Pawlpi in pawlpi mite in Lai Siangtho sim ding leh Lai Siangtho bu neih ding phal lo uh hi. Pawlpi thu leh a diakdiaki pope thupiak a nial peuhmah in bawlsiatna thuak uh hi. Lai Siangtho sung a kigen mah bangin papacy in sapi taktak hi.\nHih Khuamialpi hun sungin Peter Waldo in a neihsa khempeuh mi huh nadingin pia khia hi. Piantit gam panin thuhilh hong kipan a, leitung van le nate itna nusia-in Lai Siangtho hong hilh bangin nungta dingin thuhilh kawikawi hi. A bangin a nasepna lianpi khat in mikim in amau pau ciat tawh Lai Siangtho bu neih zawh ding lunggulhna lianpi nei hi.\n1179 kumciangin Waldo leh a lawmte khat in Rome ah va pai uh a, Alexander the Third leh Roman Curia in limtak na vaidawn hi. Pawlpi makai thum tawh kimu- in pawlpi thukhun limtak hilh uh hi. Waldo leh a lawmpa in Lai Siangtho hawmkhiat ding a nget pen pawlpi in phal lo-in Third Lateran Council in nial hi. Waldo leh a pawlte in khua khat khit khua khatah pai uh a, a simthamin biakpiakna nei uh hi; amau pen Waldensians ci-in kiciamteh hi. Pasian tungah mawhsutna leh biakpiakna nei uh hi.\nTua bangin Waldensian thuhilhsia khat pen barba ci-in minvawh uh hi. Thu-um mite in tua bangin kawnvak sia barba kitangsap bangbang pia uh hi. Pawlpi makaite theih lohin vakin biakna pia uh hi.\nA neihsate uh nusia-in gam simtham beel uh hi. Lai Siangtho sim, kantel uh a, khat le khat kihilh uh hi. Amaute in khuamial sung a khuavak hong suak uh hi. Amaute tungtawnin pawlpi kipuahphatna lianpi Protestant Reformation hong piangkhia hi. Amaute in si le sa deihna nialin Pasian gam aa ding masak pen uh hi.\nHun nunung aa dingin thuman sungah a cianlai mite ihi hi. Lai Siangtho tawh nungta-in Pasian leh Ama gam masak tawntung ding ihi hi. Waldensiante in Pasian masak uh a, tua hangin na khempeuh sumh ngam uh hi. Jesuh in eite a hong hotkhiat nadingin na khempeuh nusia hi. Ama hong itna in Amah leh a gam masak ding hongkai hi.


url: =Ka Pa Nungsangah Hong Kitutpihnate – 1 ~ Hau Za Cin :: ZOMI DAILY\nposted on 18 May 2015 at 11:36 pm Lomkholna: Article, Dahpihna, Hauzacin\nKa Pa Nungsangah Hong Kitutpihnate – 1\nKa pianna ka pa Pu Pum Do Lian (74) in 26 April 2015 a hong nusiat khit nungsangah a munmun a hong kitutpihnate ka lungdam lua ahih manin ka hihtheih bangin hih lai ah kong at suk ding hi.\n1. Tedim Ah\nKa pa hong nusiat thu ken thei masa lo in khua lam pan midang khat kiangah phone tawh na zasak uh hi. A thei masate in hong hilh pah ngamlo in ka zintunna uh Nelson Inn ah hong ciahpih phot uh a, tua inn ka tun uh ciang innsung dim in mi na tu khipkhep uh hi. Meltheih tawh meltheih ngei melloh tawh na tu khipkhep uh ahih manin lamdang ka sa simsim hi.\nTua banga mi lak ka hawh ciang hong kinohset in hong kikhutlet zel hinapi tua nitak in kuamah in hong khutlet masa ding omlo in dai tak in a tu khipkhep uh hi. Ka omdan khat hong nuam mello tawh kibanga ahi zongin bangmah muanmawh ka nei kei hi. Zosuan Tuailai Khawmpi a tawpni ding hita ahih manin mipite kikhop ding lawp diak in biakinn tun baih ding hanciam uh hiding ciin ka ngaihsun pian mai hi.\nTua bang ka tut khipkhep laitak un ka behpa uh khat Pa Thang Do Lian, Myoma in, “Tu nitak lamin khua lam Murlen pan phone hong pai in, khua ah Pa (Pa Pum Do Lian) in hong nusia cih na za ung,” hong ci a, ka hekna ding ka thei kei a, ka gen ding zong ka thei kei a, lamdangsa, ka dip van ah khai hong bangin ka om heuhau hi. Ka gei a tu ka zi Vung Deih Cing zong ka khut hong lenphei in a lungnuamlo hi cih ka thei hi.\nKa cihna ding mel theilo in ka om a, kap ding maw, nui ding maw, bangcih ding cih zong ka thei kei hi. Ka mai a mei kikhul ka en a, mipi ka en zel a, ka mitkha in ka khuasung uh, ka innsung uh, ka inntual uh ka mu a, ka pa mel ka mu a, ka innkuanpihte mel ka mu a, ka lungtang hong kisai satsat zel hi.\n“A bei hizen maw”, “Nuntak hibang a bei hiziau lel maw” cih bekbek ka lungsim ah hong kilo in ka ngaihsutna hong hawm heuhau a, “Na khempeuh a mawknapi himawk veh maw” cih bekbek ka lungsim ah hong dim hi. “Khuttung lumleh bang hi ziau lel maw” ciin ka khut ka loplop a, ka cihna ding a om het kei hi. Mihing nuntakna hibanga bei ziau hi a, tun samkik ding, hopih kik ding hileng a mawknapi hizen maw, la kik thei nawn hetlo ding maw cih bekbek ka ngaihsun hi.\nZosuan Tuailai Khawmpi kizo nailo a, a luang delh leng ka lap lai ding hiam ciin ka ngaihsun a, Tedim pan Ciau ah, Tonsim ah, Murlen ah zankhat thu in zong tun theih, ahih kei leh lampi ah mawtaw awk in buannawi ah kitang leh lah zan tampi a zong tunloh theih dinmun ahih manin delh loh mai ding hiam ciin ka ngaihsun a; thukhat ah kei nasep neilai Zosuan Tuailai Khawmpi zo nailo – tu nitak khat neilai ka hih manin zo vet ding maw, cih bang ka ngaihsun hi. Ka pa zong a nasep khat peuh zo lo, manlo a vai dang a delhsan, a taisan nam hilo ahih manin kei zong ka vai zovet in tua ciang delh leng hilo ding hiam cih bang kei leh kei ka lungsim ah ka tawikhaikhai hi.\nA langkhat ah delh in ka pa luang lap leng zong ka hopihnop hang kihopih thei nawn peuhmah lo ding cih ka ngaihsut ciang ka dip hong sun valval a, tua mah thuak-haksa ka sa pen hi. Kihopih thei nawnlo ding, tong kisang thei nawnlo dinga ka pa lupna tungah na kisial ding cih ka ngaihsut ciang bekbek in zong ka kipalsaknop hang haksa ka sa mahmah hi. Ahihna takpi lah hisi a, kihopih thei nawnlo ding na hitakpi hi. Haksa tei ei maw leitung nuntakna; sihna in hong khen ciangin a kikhen takpi, a kilehbulh linlian, a kisam kik thei nawn hetlo thu na himawk hi. Tua mahmah sihna a baihlohna hi cih ka mitdim in ka mu a, ka lungsim ah kitel mahmah a, ka ngaihsut ciang ka ngaihsun ngam kei hi.\nTedim pan delh leng Ciau ah hong dawn ding leh khua Murlen dong hong taipih dingin ka u Thang lawmpa Pa Cin a kigingsa in om cih ka zak hangin ka pa tawh ka kiho theih nawnlo ding bekbek in ka lungsim hong dim lua ahih manin khentat ding hamsa ka sa hi. Ka lungsim vak dandan a, Cope Tonu zong a pasal damlo in cina hi, gim mahmah hi cih a zak ciang a veh dingin delh a, lampi ah a pai laitak in a sih thu a ko dingte tawh lamkal ah kituak a, “a sisate sangin a hinglaite kep masak ding thupizawta hi” ciin kilehkik hi cih thute ka lungsim ah hong suak hi. A sisate a itlo hipeuhmah lo ding hi cih ka thei hi. A hinglaite itzaw hiding cih zong ka um tuankei hi. Ahi zongin Lengtong Pauno laphuak bangin,\n“A lungnopna’ng bawl in, Lungleng khasia sak ken,\nA sih teh na kap kei zong phamawhlo hi,\nKawsah puanbu na kengsak zo kei zong,\nA nuntak lai lungkimsak peuh lecin,”\ncih pen a thupi penpen hizaw cih mihing nuntakna ah hong phawksak hi. Mihing pen i nuntak sung teng bek mah kikholh ding, ki it ding, kithupisim ding, kingaih ding, kipahtawi ding cih a thupipen hi a, tuate sunsiah hetlo, ciil hetlo a hih mengmeng ding ahi hi. Siitbawl, dam in hih ding cihte zatloh a hih mengmeng ding, hih khit hang tamvei hih luata cih omlo a zat den ding, ciil bawl hetloh dingte ahi hi. Tukum kum tawp lam ciang khua ciah ding, nu leh pa tawh kikhawl ding, kithuah ding, hun nuam zang ding ciin ka ngim kholhnate thakhat in a mawkna hong suak a, bawlphat theih lah ahi nawn kei hi.\nKa pa tawh hun nuam tampi ka zanga, hun nuam tampi mah ka zang nuamlai hi. Sangkah leh nasem a mundanga ka om khiat loh sung khempeuh a kikhawl ka hi uh hi. Ahi zongin tua bang hun tampi kinei to lai ding cih lungmuanna leh lametna ka nei tawntunga, hih banga thakhat thu a hong nusia vat thei dingin ka tuat ngei kei hi; zong ka ngaihsun ngam ngei kei hi. Ka ciah simin a om dingin ka tuat a, ahici vat thei dingin ka ngaihsun ngei kei hi. Leitung i khualzinna gam na hitakpi a, i hun ding a ni a kha, a nai a kigenkhol theilo na hitakpi hi. Bangbang ahi zongin a piang bangbang Topa theihloh a piang khat zong omlo hi cih ka um hi.\nTedim Baptist Convention ah General Secretary Rev. Vungh Suan Mung leh a zi Sianu Ciin in ka pa vai a theih phet un hong delh in, lengla dona ding tutphah na gualsak pah uh hi. A thei masasa in hong delh in Pa Thang Do Lian a kipan Rev. Gin Hau Pum, Rev. Thang Suan Kim, Tonzang; Sia Joshua Thang Suante, Pa Hang Khan Lian, Pa Khup Khawm Mung, Pa Lian Tuang, Dr. Chin Khan Lun, Pi Niang Ciin, Lawibual; Rev. Dr. Thuam Khan Thang, Pa Thang Za Gin, Pa Hang Khan Khai, Nu Cing Ngaih Lian, Pa Vum Khan Khual, Pa GS Pau, Pa Tun Ngaih Lian, Pa Cin Lian Thang, Kawlpi; Rev. Thang Van Lian te nupa, Rev. Khup Khen Pau, Tg. Lalpu, Lamka; Tg. Mangbawi, Sakollam, leh a dang tampi in hong delh hi.\nNipini nitak lamin zingcianga vanleng delha Kawlpi zuan in a ciahsuk laitak ka pa hong nusiat a zak ciang Sia Rev. Dr. JM Ngul Khan Pau in phone tawh hong sam pah in pa vai ah a lungnoplohna leh hong thuakpihna leh thungetna ah hong phawk ding thute banah a kisam a om leh thukiza tuah dingin hong vaikhak a ka khamuang tuam mahmah hi.\nMimal kim min kiciamteh zo lo ahih manin nong telsiam ding uh kong thum hi. Nelson Inn ah nek leh dawn hong huansakte khempeuh banah ka Pu Kap (hong nusia khin ka nu nau palik) tanu Nu Vungpi leh a lawmte hong tutpih khempeuh ading niangtui a kisam bangin awm in hong sepsak uh a, pawlpi siate leh upate, makaite leh Zomi Youth Association pan, Zomi Siamsin pan zong a kisam bangin hong uap, hong tutpih uh ahih manin kei leh ka innkuanpihte in ka lungdamna uh kam tawh gen zawhloh hih laimai tungtawn in kong pulak uh hi. (zop lai ding) Hau Za Cin\nPrevious: ZCD te maban ki zomzom zo lai\nNext: Dimno’ Nu laikhak – 15


url: =July 25, 2020 | Thungetna in Nupa Nuamsak Kik ~ MUC\nJuly 25, 2020 | Thungetna in Nupa Nuamsak Kik\nThungetna in Nupa Nuamsak Kik\nAngelique Abeme in kum 15 a phakin Peter tawh kingai uh hi. Peter in kum 20 cing khin hi. Kiteeng lo pi tanu nih nei uh a, Gaban khuapi saklam Oyem khua-ah om uh hi. Peter in zudawn zatep mi khat hi. Angelique in tuapi mah ngai veve hi. Angelique in kum 25 a phakin a vengte Seventh-dayAdventist khat in Pasian thugenna mun khatah thungai dingin zawn hi. Angelique in ni 7 ni Sabbath tawh kisai dotnop thu tampi nei hi. A zak thute tawh lungkim zo lo hi. Tua Pasian thu kigenna kaal nih khit a nitak tawp ni ciangin Angelique in a pastor tungah Sabbath tawh kisai va dong hi. “ Pastor aw, Sabbath mantak pen Sunday ni maw, Saturday ni maw, koi zaw hiam, ci-in dong hi. Lai Siangtho sungah ni 7 ni Saturday ni pen Sabbath hi, ci-in pastor pa in bangmah nial lo hi. Adventist na suah nopleh zong suak in ci-in kiho uh hi.\nAngelique kituiphum a, tua khit ciangin hamsatna tuamtuam hong kipan hi. Peter tawh kingai ahih manin, Peter tungah kiteng ni, ci-in a gen leh Peter ut lo hi. Tua ciangin inn panin paikhia dingin a sawl ciangin Peter zong pai khia a, Port Gentil kici khua-ah va tung hi.\nAngelique in Peter adingin thungetsak hi. Peter in thuman a theih nading ci-in thungen den hi. Peter in a sim ding ci-in Lai Siangtho thusinna laibu tuamtuam khak den hi.\nPeter in Port Gentil a ah om hangin hamsatna tampi tuak hi. A nasepna-ah a pu in van gu teh ci-in ngawh a, Peter in a guk lopi hi taleh, kha 3 sung thongkia hi. Thong sungah Adventist thuhilhsia khat in Lai Siangtho thusinna laibu sim ding pia a, tua laibu-te simsim hi. Thong sung pan a suahtak khit ciangin Peter in kituiphum hi. Anglique in Peter thongkiatlam a lawmte khat tung pan na za a, thong sungah Lai Siangtho sinna nei ahihlam phawk kha lo hi. Peter in Adventist a suah khit ciangin Anglique lungdam lua mahmah hi.\nPeter in zudawn, zatep nawn lo hi. Peter in a zi Angelique leh a tanu nihte hopih pahpah hi. A tate zong Pathfinder camp khat om ding ahih manin tua lai-ah kimu dingin a zi vaikhak hi. A kikhen zawh uh kum 6 bang cingkhin ahih manin , tua camp ah a kimuh uhteh nai 2 sung bang kiho uh a, tua khit ciangin Peter in mundangah paisan hi. Peter in zudawn lo zatep lo cih a theih ciangin Anglique in lungdam mahmah hi. Camp mankhit ciangin kaal nih sung bang Port Gentil ah omlai uh a, a nihun kiteeng dingin vaihawm uh hi.\nTu-in Peter in Gabon Adventist pawlpi ah pawlpi upa sem hi. A nuntakna khempeuh tawh Jesuh it hi. Hih hangin a zi Anglique lungdam mahmah hi. A lungkham mahmah laiktain Anglique in Matt. 6:33 sungah Jesuh kamciam, “ Pasian deihna leh Ama dikna zong masa u. Tua hileh na kitangsapna khempeuh uh a hong pia thuah ding hi, cih siksanin tha la hi.\n“ Eite masak pen dingin Pasian gam zon masak ding hi,” ci-in Anglique in a pasal hanthawn hi. Na pasal in thu-um mi ahih nai keileh thungen ngen in. Pasian in mihing lungsim hong khel thei hi. Kum 6 sung tawntung ka pasal adingin thu ka ngen a, Pasian in hong dawng hi.


url: =Khumbitna Manpha (Lockdown) ~ Jam Daniel :: ZOMI DAILY\nposted on 26 April 2020 at 5:15 pm Lomkholna: Article, Biakna, JamDaniel\nTulai Coivid-19 hangin English kammal I zak mun deuh pawlkhat om hi. Social distancing, Lockdown, Quarantine Adang kammal tampi zong om a, ahizongin tuni a dingin a tunga kammal thum teng gawmkhawm in I deihna nam khat in I gen ding hi.\nSocial Distancing: Kilawh thei natna hong pian ciangin damsak pak na ding zatui omlo ahihmanin, mi khatle khat kinai ho lo a pi 3 pan pi 6 peuh mah kihal le hang natna kilawhlo zawdeih ding cihna tawh hih kammal hong kilimzat mahmah hi. Tuahangin meh le an lei dingin I pai ciang kihal diudeu in hong dingsak uh a cisa tehna tawh I tal hong kap masa uhi.\nLockdown: Hih kammal pen natna lauhuai ahihna thu hong ki theih pian ciangin mihau nasem lo a nungta thei pawlkhat le uliante pawlkhat amaule amau ki lockdown in vakkhia vetlo uhi. Damdam in natna hong khanciangin gamkhat le gamkhat kikawmna cih te ki lockdown in, gamkhat sungah zong nasepna, paisuk paitohnate akipan a vengveng ah khaktanna lockdown kinei ciat hi. Kisam mahmah lo buang kuammah inn pua na ngawn paikhiat kiphallo khop in kumpiten vaipuak tavuan la uhi.\nQuarantine: Hih kammal a kizatna taktak pen, natna nei kha thei ding hi ci a ki-ummawh mite kepna ahihi. Pualam mi kuamah tawh kizopna neisak lo in sittelna tuamtuam tawh a ki en mite ahihi. A taktak in quarantine cih pen ei ut banga om theilo cihna zong ahihi. Tulaitak dinmun I et takteh i innkuan kuan a ki quarantine vive zong ihihi.\nI gen nop thu in; social distancing na hangin, lockdown na hangin, quarantine na hangin bang thupha sang a, bang hamphatna ngah I hiam cih thu ahihi. Hih kammal 3 teng khat zawzaw I zat takteh a thuma genna tawh adeihna kibang a gen ihihi.\nHEBRU MITE KUM 400 VAL KI LOCKDOWN:\nEgypt gam ah Hebru mite kum 400 val na ki lockdown uhi. Ei a’ tamsa nailo ding hi hang. Malaysia bangah Ni 40 lian a cin ni (26.4.2020) ahihi. Kum 400 hun sungah Moses hong khang khia a, amite thuakna amuh ciang hotkhiat nopna lungsim nei hi. Nikhat Egypt mi khat le ama mipihte khat kilai mu hi. A mipihte mah gum nuam ahih manin tawmkha a sawkleh Egypt mipa si mawk hi.\nA zingciangin hong vak khiat leuleu le mi 2 kilai mu a, a vakhen sawmleh khatpa in Egypt mipa na thah bangin hong that nuam na hiam na ci ek hi. Tua thu in Moses lungsim ah launa guan lian ahihmanin hong galtai a Midian gam va tung hi. Tua mun ah nasep a zon leh gancin ding mu hi. Micitak ahih mah bangin kum 40 sung cing zen hi. I gen nop masak tua kum 40 sung thu ahihi.\nMoses adingin mipi tawh kigamla aom (distancing) pen kum 40 sung hizen hi. Mihing lam pan ngaihsun leng gampalak ah kum tuazah om ding pen thubaihlo ding ahihi. Ahizongin I tel ding athupi khat in I muh bat pih loh Pasian geelna khat om gige ahihi. Pasian in Moses kum 40 sung lockdown in a quarantine pen nam nih in kigen thei hi.\nKhatna ah, sehnel gamsungah kum 40 sung mah kivei dinguh cih pen Pasian geelna sungah omkhin hi. Tuamanin Hebru mi tulzaguk val makaih dingpa (Moses) sinna tentan a pia na higige hi. Gam sungah anhuanzia, lupzia, gamsate tawh kidozia, ciangkhut zatzia cihte limtak in theisak khol nuam ahihi. etc.\nNihna ah, a zalian mahmah Egypt kumpipa mai ah “ka mite paisak in” ci a thugen dingpa ahihmanin lungduai dan zong sinsak nuam a, ama siamnate nusia in Pasian sung bek ah muanna a neih theih na ding a sinsak ahihi.\nPasian in tua bang ngimna nei in gamlak ah kum 40 sung a om sungin Moses in Pasian geelna thei peuhmah nailo ding hi. Amahle amah gamlak ah tuukem ciang bek mah in kimu mu lel khading hi.\nUtenaute hih tungtawnin I kithapiak nop thu in bang hiam cihleh, Moses bangin gamlak ah I ki lockdwn laitak hikha ding hi. Lawmle gualte a kipan na it mahmah na innkuanpihte tawh na ki gamlat laitak (distancing) zong hi kha ding hi. Gamlak nuntak bang I sin laitak ahihmanin nuam khin khollo khamah ding hi. Ahizongin I phawk ding thu in tua bang hun sungin Moses masuan nuntak kalsuan na ding geel a ana buai mahmah Pasian pen tuni a I belh I biak a nungta Pasian ahihi cih mangngilh lo ding hi hang. Hih lockdown haksatna sungah Pasian geelna hoih om dinghi cih phawk ni.\nNI 40 SUNG MOSES KI LOCKDOWN:\nHebru mite Sinai zangkuam hong tun uh ciangin amite mualbul zanglei ah nusia in Sinai mual tungah Moses ki lockdown dingin kahto hi. Sun 40 le zan 40 sung an nelo tui dawnlo in mual tung ah quarantine in va om hi.\nMoses in a ki quarantine na pen manpha tak in Pasian tawh hunzatna in na zang hi. Tua banga hun a zatna le a ki lockdown na pen Makai khat hihna tawh amite maban saupi a khualna le Pasian a zahtak theih na ding uh a deihna ahihi. Ni 40 khitteh thukham suangpek tawh hong ciah suk hi.\nANIHVEINA NI 40 SUNG MOSES KI LOCKDOWN:\nMualbul zanglei hong tun ciangin amite bawng milim bia in na kun keii, bawngmilim phat in na lam ziahziah uh amuh teh aheh suaklua ahihmanin a khut sunga thukham suangpek leilak a dennaleh kitam hi. Tua ahihmanin a 2 veina mualtungah paito in mipi tawh kigamla (distancing)in ni 40 sung va om leuleu hi.\nMoses bangin Makai muanhuai khat I suah theih nading le inn sung ah Pa muanhuai/Nu muanhuai I suah theih na dingin khatveivei Pasian tawh quarantine I neih theih ding pen thupi mahmah ahihi.\nKUM 5 SUNG PAUL KI LOCKDOWN:\nPianthakna a ngah khittak ciang Pasian na’ a sep sung in a vek a gawm kum 5 sung bang thong nakia hi. Paul pen guta damiah a thongkia hilo a, Pasian’ thu genna hang bekbek ahihi. Thong sung lockdown na pan in laikhak 13 (epistles 13) hong gelkhia a, tuin thuciamthak sungah Lai Siantho in I tawi hi. A tawpna ah ki lockdown bek hinawnloin thong sung mah pan in ahingtangin ngawngtan na tawh mulkimhuai takin kithat hi.\nTuni ei ki lockdown ni 40 hipan a, haksa sa mahmah ta hi hang. Lockdown na hangin nasem I kuan theih loh hang’ an ngawl liang kuamah omnailo ding hihang. I nasep hunlaite sang bangin nek ledawn bang hauzaw leng kilawm kasa hi. Nasep zawhna hang bek tawh a kinungta hilo a, I sep theihloh, I sep zawh loh hun ciang dongin hong vak anungta Pasian ahihi. Topa phathuai lua hi. It huai lua hi.\nTOPA JESU NI 40 SUNG KI LOCKDOWN: (Matthai 4:1-11)\nJordan gun pan tuiphumna a ngah khit ciangin ze-etna thuak dingin gampalak hong manawh hi. Banghangin Jesu’ ni 40 sung mipi lak pan gamlak om (distancing) hiam? Banghangin ni 40 sung ki lockdown hiam? Banghangin ni 40 sung ki quarantine hiam?\nA tomtak in kidawng ni cileng; Jesu in kum 3 le alang sung na’ sem ding ahihmanin, tua cibang in hun ana zang ahihi.\nJesu a gilkial mahmah khitciang Satan in va ze-et hi.\nPasian’ Tapa na hihtakpi le hih suangte anlum a suah na dingin thu pia in.\nPasian’ Tapa taktak na hih le …hih lai panin tuak suk in.\nKa mai ah kun in kei hong bia lecin hihte khempeuh nangma tungah kong pia ding hi.\nCovid-19 hangin bangtanvei hong kikhak lai ding theilo hihang. Hong hici toto leh ze-etna in I muh tangpi mah in hong nawk thei kha ding ahihi. Satan in Jesu a ze-et mah bangin na hatna, na pilna, na siamna khat tawh hong ze-et khak ding kidawm in. Na kim a om na lawmte khatpeuh ii hansuahna tawh na khialh khak loh ding kidawm in. Gilkial luat manin khatpeuh mai ah na kun khialh khakloh ding kidawm in.\nSocial distancing hun sung limtak in na zat siamleh mi manpha khat na suah theih na ding hun hoih ahihi. Lockdown hun sung limtak in na zat siamleh thumanpha tampi na theihna le siamna tampi na ngah na ding ahihi. Quarantine hun sung limtak in na zat siamleh na cidam na ding ahihi. Athupi pen in Pasian’ thuthuk na theih na dng hun-pha ahihi.\nPasian’ miten khumbitna pen Pasian tawh hun manpha pen in na zang ciat uhi. Bang teng in na hun na zang hiam? Na hun zat nate na masuan ah na phattuam pih ding a om hiam? Pastor Jam Daniel – Zomi Daily\nPrevious: Zomi aw khanlawh hunta ~ Cin Khaw Mung\nNext: Kipawl loding kacih ~ Evan. Suangh Dal\nIndia ah huihpi in nawkgawp leuleu ahih manin mi 70 in sihlawh, 100 val liam\nThucinh Thutang (H)\nIndia naupang lugolgawp khat aki atsaksawm laitak in sicitciat\nKalaymyo, Nopna-Dahna tu nai pawlkhat\nPhalbi le Sakuhte ~ Nk Khanno


url: = Tinaung Takluem SAWLTAKTE 27\n1 Italy ah teambaw taw pai tu a ki khensat zawkciang in, amate in Paul le a dang thongtak te sia Augustus ngalkaphon sung ah zakhat uk ngalkap mangpa Julius kung ah ap uh hi.\n2 Taciang Adramyttium tembaw sung ah ka tum uh a, Asia ngam tuipi dung zui in pai tu ka kipan uh hi; Macedonia ngam Thessalonica khua mi Aristarchus a kici khat zong kote taw hong ki thawl hi.\n3 A zingciang in Sidon ah ka tawlnga uh hi. Taciang Julius in Paul sia phat vawt a, a lawmte kung ah pai in, ama le ama thathak la tu in suaktatak in ap hi.\n4 Tua mun pan in ka ki patkik uh ciang in, koma sang ah hui hongpai ahikom Cyprus nuai pan in ka pai uh hi.\n5 Cilicia le Pamphylia tuipi tung ah ka pai zawk uh ciang, Lycia ngam khuapi Myra ka theng uh hi.\n6 Tua mun ah zakhat uk ngalkap mangpa in Italy a pai tu Alexandria tembaw mu a; tua tembaw sung ah hong tumsak hi.\n7 Taciang dadam in ni tampi sung ka pai zawk uh ciang in, Cnidus tangtan haksatak in ka theng uh hi, hui in hong khak ahikom in, Crete tuikul nuai pan Salmone tangtan in ka pai uh hi;\n8 Taciang haksatak in ka kantan uh a, A Pha Tembaw Tawlngakna Mun, a kici na mun ka theng uh hi; tua mun sia Lasea khuapi taw ki nai hi.\n9 Tu in hun tampi ka zak zawk uh ciang in, antan hun zong bo zo a, tembaw taw khualhaw tu sia lauhuai hi, ci in Paul in kidopna tu son hi,\n10 Taciang amate tung ah, hi tembaw taw khual haw tu sia vanpuak te le tembaw atu bek hi ngawl in, eite nuntakna dong in haksatna le siatsuana tampi om tu hi, ci i he hi, ci hi.\n11 Ahihang zakhat uk ngalkap mangpa in Paul i thu te sang in, tembaw hawlpa le a neipa thu um zaw hi.\n12 Tua tembaw tawlngakna mun sia phalbi hun sung om natu pha ngawl ahikom, ahi thei le Phenice thet dong paisuak tu a, tua mun ah phalbi sung theampo om tu sia a tamzaw in ngaisutna pia uh hi; tasia sia Crete tembaw tawlngakna mun hi a, nitum na thangsang le nitumna saksang maingat in om hi.\n13 Taciang thangsang pan hui in hongseam va hiau a, amate in a ngealna theng zo hi, ci ngaisun uh a, Crete nai na pan in pai uh hi.\n14 Ahihang a hai ngawl in, Euroclydon a kici sumpei bang in huipi hong ki nuai ngawp hi.\n15 Ka tembaw uh sia hui in nuaicip a, tua hui nawk zo ngawl ahikom in, hui in a ukna mun theampo ah hong paipui hi.\n16 Clauda a kici tuikul nuai pan in ka pai uh laitak in, haksatak in ngunkuang ka dom uh a;\n17 Tembaw tung ah ka domto zawk uh ciang in, tembaw a kho natu in ngunkuang sia khau taw hen hi; taciang senneal tam na mun ah tembaw awk tu lau uh ahikom tembaw puankhak te khiasuk uh a, hui in a uk na munpo ah hong paipui hi.\n18 Huipi in nasiatak in hong nuaicip veve ahikom in, a zingciang in tembaw zaangsak uh hi;\n19 Taciang ni thum na ciang in kote i khut vateak taw in tembaw vanpuak te ka vawk uh hi.\n20 Taciang ni tampi sung ni le aksi te ki mu nawn ngawl a, huipi nasiatak in hong vak lai ciang in, ka suatak natu uh lametna theampo bosiat zo hi.\n21 Ahihang an ne ngawl in ngei mama ka om zawk uh ciang, Paul sia amate laizang ah ding a, ka thu nong man tu uh hi napi, Crete pan in pai ngawl hileang, hi haksatna le supna te i thuak batu hi.\n22 Tuin thinnuamtak in om tu in kong hanthawn hi: banghangziam cile tembaw simngawl, note sung ah mihing khat zong i nuntakna bo ngawl tu hi.\n23 Banghangziam cile tuzan in keima hong nei le a na ka sepsak Pathian vantungmi ka kung ah hong ding a,\n24 Paul awng, lau heak in; nangma sia Caesar mai ah hong paipui hamtang tu khi hi: taciang, en in, nangma taw tembaw tung khualhaw te theampo Pathian in hong pia zo hi, hong ci hi.\n25 Tua ahikom, thinnuam in om vun: banghangziam cile Pathian in keima hong sonsa bang in tangtung tu hi, ci ka um hi.\n26 Ahihang tuikul khatpo ah hui in hong vawk hamtang tu hi, ci hi.\n27 Ahihang zan sawm le zan ni na ciang in, Adria tuipi sung ah hong loksuk lokto in hong paipui a, zankim laitak pawl in tembaw naseam te in tuihui lei ki nai zo hi, ci muangmaw uh hi;\n28 Taciang tui a te uh ciang in pi za le kul thuk hi, ci he uh hi: taciang tawm a khuala zawhiat a pai zawkciang in te kik a, pi sawmkua thuk hi, ci he uh hi.\n29 Tua zawkciang in tembaw in suangpi a taithak tu a lau uh hu in, tembaw nungsang pan thikkapui li khia uh a, khuavak tu in thu ka ngen khawm uh hi.\n30 Taciang tembaw naseam te tembaw sung pan in a puasang ah tai sawm uh a, ngunkuang tuipi sung ah a khiak uh ciang in, tembaw lusang pan in thikkapui te khia tu bang in ki omsak uh hi,\n31 Paul in zakhat uk ngalkap mangpa le ngalkap te kung ah, hi mite tembaw sung a om nginge bua ahile, kuama suakta ngawl tu hi, ci hi.\n32 Tua zawkciang in ngalkap te in ngunkuang khii na khau te sattan a, ngunkuang khia uh hi.\n33 Khuavak dektak ciang in, Paul in amate vekpi an ne tu in thum a, tuni sia a kizom in antang in, bangma ne ngawl in na om uh ni sawm le ni li na hi zo hi.\n34 Tua ahikom an tawmtek ne tu in kong thum hi: banghangziam cile hisia sia na dam natu uh a hihi: banghangziam cile na lu tung uh pan in samzam khat zong tong ngawl tu hi, ci hi.\n35 Tabang a ci zawkciang in, anluum la a, amate vekpi i mai ah Pathian lungdam a ko zawkciang in: balnen in ne tu kipan hi.\n36 Tua zawkciang in amate theampo thinnuam tek uh a, an tawmtek ne uh hi.\n37 Taciang tembaw sung ah mihing ka vekpi in zani le sawm sali le luk ka pha uh hi.\n38 Amate an a kham in a neak tek zawkciang in, zungtang te sia tuipi sung ah vawk siat a, tembaw vanzaangsak hi.\n39 Taciang khua hong vak ciang in, koisung ngam ci ki he ngawl hi: ahihang amate in kingkoai khat sia valbo taw ki thua mu uh a, a suakthei le tua sung ah tembaw tumpui sawm uh hi.\n40 Taciang thikkapui te sattan in tuipi sung ah nusia hi, taciang tembaw khiina khau te sut uh a, tembaw maisang puankhak sia hui i mut tu in khak uh hi, taciang tembaw sia tuihui sang ah paisak hi.\n41 Tembaw sia tuipi ni ki siktua na mun ah theng a, tembaw sia senneal tung ah awksak uh hi; taciang a maisang sia senneal sung ah tumsak uh a, tung thei ngawl in awk hi, ahihang a nungsang sia tuihual hat mama in tamthamsak hi.\n42 Ngalkap te in, thongtak te that siat tu in kikum uh hi, tabang hibale thongtak te tui op tu a, tai siat tu hi.\n43 Ahihang zakhat uk ngalkap mangpa in, Paul a ngup nop hu in, amate i ngealna khak a; tui op thiam peuma amasabel in tuisung ah leangsuk tu le tuihui dong op tu in thupia hi:\n44 A tanglai pawlkhat te sia thingpheak tung le pawlkhat te tembaw bek thingpheak te tung pan in tuihui ah bangma tat ngawl in theng siat uh hi.


url: =A ithuai thu lamdang muhthakna (Beautiful Surprise) ~ Pau Sian Lian :: ZOMI DAILY\nA ithuai thu lamdang muhthakna (Beautiful Surprise) ~ Pau Sian Lian\nposted on 14 September 2015 at 8:08 am Lomkholna: Article, Pausianlian\nResearch i cih thugil kantelna a kibawlteh hih a ithuai thu lamdang muhthakna cih khat om thei hi. Mikang lai-in beautiful surprise ci-in min na phuah uh a, thu-le-late sakhi tuineek a kipan kankik ci ding i hiam, a dawn dong kan kikkik, kan phapha, kan behbeh, telkheh kikkik, sit niloh lehang upmawh loh, lamet loh, ngaihsut hetloh, phawkkhak ngiatloh lamdang i sak thusim, thuthak honkhat muhkhiatna om thei hi. Tuate pen mipilte’n hoihsa ngiat, ithuai nasa ngiungeu ngiat uh ahih manin a ithuai lamdang muhthakna (beautiful surprise) ci-in na ciamteh uh hi.\nGentehna pawlkhat en pak dih ni. 1990 kim pawlin US ah Immigration zumte’n Mexico gam pan a lutsim gammi lo pemta, a guklutte khauhtakin bengin, man uh hi. Tua bang mite nasep a guan sumbawlte, setzung neite nangawn kumpi-in thubawl-in, thusit thuak lawh uh hi. Tua bek thamlo gamhuang cing ding galkap tampi panmun piak behin, a gamgi uh lim cin mahmah uh hi.\nAhi zongin thugil kantel Douglas S. Massey in hih gamdang mite’ lutsimna tawh kisai ciantakin a kantel leh, US kumpi in tua bangin policy khauhtak bawlin a gam uh a kepcing a kipan gamdang pan a lutsimte milip in khang hanhan zaw dan hihtuak hi. A diakdiak in Mexico gammi a lutsimte’n hihbang kiben kimatna a uat tektek teh kimatding lau-in, a gam uh ciahkik ngam nawnlo zaw uh hi. A tungin nitawm, kha tawmno sung hawh pak, na sem pak dingin a lutsim, pusuak sim ziauziaute ciah kik ngam nawn lo-in, US ah teng suak uh na himawk hi.\nPhilippines gam Baguio khua ah sang ka kah laitak-in thugil kantelna hong kibawl sak-in, ko veng hausa pa tawh ka kimu hi. Hausa pa’ hong genna-ah, i veng ah ninte pen thukhun kizui lo-in, kibua zelzul lua hi, hong ci hi. Baguio ah nin a muatthei le a muatthei lo cih bangin khen khitteh kibuasak hi. Tua ahih manin kei zong inn 50 val bangah ninbuakna tawh kisai thudotna lai hawm kawikawi-in ka kankan leh, ka vengpihte pen nin a thanghuai buak zeelzul na hilo zaw-in, ninkhawm mawtaw hun manin pai meello ahih manin a thanghuai na hizaw hi. Tua bek thamlo singhiang, singkang, sik themneng pawlkhat cih a kipan nin pawlkhatte ninpua mawtaw in sanglo ahih man-in paih, buak nang theilo in buai zawlai uh hi.\nHihte pen a ithuai lamdang muhthakte cih theih hi. Kuamah upmawh, lamet lohte na hi hi. Ka thesis gelh khat ahi, ‘Tedim Numeite Kim lepam Khantohna Nasepnate-ah Kihelna’ cih ka gelh lai-in Tedim ah ciahin thu ka kan a, hih thutawh kimeizom in Zogam, Zomite bang hang zawng cih khawng zong ka kanbeh pian leh lamet loh honkhat ka tuakkha hi. Lam gei-ah kimuhpih ziaupak, hih vaitawh kisai kin dingin ka upmawh masakloh pawlkhat geel khollo-in thu ka dong a, amau hong dawnnate na thuk mahmah ziau mawk hi.\nZogam’ hihna taktak teng hong genkhia ziahziah uh hi. Ei mite dinmun tawh kisai i makaite’ gen zeel khat ahi, ei-le-ei sungah zong i kicih zeuhzeuh theihkhat lah ahi, i tha nemnate lakah a hidiak pawl cihtheih lah ahi, “ theihtam, teltawm”i kicihcih pen hih thuthuk, thugil kantelna tawh a hiciang khat kipuahkik, bawlkik, zunkik thei dingin ka lamen hi. Kei mahmah zong ka tel tawm lua a hih manin thugil kantel in, telkheh tangtang ding ka vei mahmah khat hi.\nHih zo lehang Zomi Thugil Kantel Pawl (Zomi Research Institute) cih bangkhat nei-in, i gam ki-ukna vai, minam vai, mailam phutkhaktheih ding vaite, a sia a pha i tuatkholh, theihkholh, leh kigin kholh zawh nading kantelna neihhuai kasa hi. Tua khitteh kum khat khatvei/nih vei ahi phial zongin, i thugil kantel sate simkik, hopsawn kikna (research paper reading/presentation) te neizo zeel lehang ei mite ading a ithuai mahmah lamdang muhthakna tampi omkha-in ka um hi.\nA diakdiak-in sang pilna lamah bang cile hang hih thugil kantelna a omlo sang leh kipawlna pen mannei lo-in kiciamteh phialmawk hi. Khangthak naupangte’n hih thugil kantelna a dan, a zia-le-tongte lungsim ah vom thei-in, a maingap theih nading uh le thu khentel theihna (critical thinking) a hiam semsem na dingin thu kinialna (debate) pawi khauhpai mawhlo khawngzong bawlsak-in, kidemsak huai kasa hi. Pau Sian Lian (Bucing Khantohna le Picing Ki-ukna)\nPrevious: Ngaih Anglai Zal Dingin – 2 ~ Hau Za Cin\nNext: Kammal kilawm pawlkhat (azom 14 September 2015)\nSuu Kyi in kilemna leh kihotheihkikna aom nadingin nakasemding ci’n kamciam ~ TK Lian\nThu um mite nisim tavuan ~ Rev. Gin Khen Mang\nAstrology leh Numerology\nThukong honna ~ Hau Suan Khai (Khuado Malaysia 2014)


url: =· China gam Xinjiang ah September 21 ni in mi hiamgam pawlkhat nasepna hang in palik 4, nautaangmi 6 leh migilo 40 avek in akigawm mi 50 si hi ci in Xianghua thukizakna in September 25, 2014 ni in pulaakhia hi. Banghang in kumpi te in tuni a pulaakkhia sak pan cih ahang kuaman theizolo hi. Hih mun peen Muslim biakna te leh Dawi biakna neite kisuak ciatciat na munkhat zong ahihi.\n· US gam ah Mivom Attorney General masa peen leh kumtam aseempeen ahi Eric Holder kapan mun kakhawlsan a, kazalaihding akiciat dong bek kaseemding ci in September 25, 2014 ni in taangkokhia hi. Nung Ferguson,MO ah Mivon tangvaalno khat mikang palik khat in akaplupna thu Congress ah adeihbang in thuluutzolo ahihman in tua hang hipipeending in kilam en hi. Mr Eric in Attorney General kum 6 vilvel semkhinta hi.\n· North Korea gamten The Second Session of the 13th Supreme People’s Assembly kici ulianteng kimuhtuahna khat September 25, 2014 ni in Pyongyang khuapi ah nei uha, kihelding a kilawm peenpeen North Korea te leikha maangpi ahi Kim Jong Un meeting kahlo hi. 2011 thuneihna angah pan amasa peen meeting akahlohna zong ahihi. September 3,2014 ni in lasakpawi khat ah anunung peen kilang a tuazawh kimunawn lo ahihman in cina mahmah hikhading ci in kilam en hi. Tu in kum 31 phapan a khangno mahmah laai hinapi mom kengkang sim ahihman damloh mahmah nakhat nei ahitam cih ki um mawhhi,\n· Iraq Prime Minister Haider al-Abadi’s in IS migilo te in New York Khuapi sung a leinuai lampi teng leh Paris khuapi sung simding in geelna nei uh cih IS gaalkaap kiman khatpa tungpan kiptak in kazakhia uhhi ci in September 25, 2014 ni in pulaakhia hi. HIh thu hang in September 25 ni zantha paai New York Khuapi sung a om Time Squar innpi kiim teng ah police te kileh pah ziahziah uha, September nizong nasiatak in kiging ding ci uhhi.\n· September 24 ni French khualzi maimai khat IS migilo tetawh kipawl Algeria migilo te in angawntan na hang in gambup dahna lahna in September 25,26 2014 French gam Public zumtuamtuam te ah Dialkhai alangtan ah kikhai ding ci uhhi. Tuaban ah hithu hang in IS migilo te dona azahkhat khanto ding in President Hollande in September 25, 2014 ni in thupia ahihman asun azan cilo in Iraq gamsung teng French Gaalvanleeng ten kimvial zialzial uhhi.\n· Iraq gam leh Syria gam a om IS migilo te September 25-26 zantha paai US gaalvanleeng 10 in 5 tuak in kikhen in zial uhhi. Tutung peen Arab gamteng dayoff pialeuleu uha, US tebek in Overtime vaseemnung ci uhhi. Iraq gamsung ah IS te zat mawtaw 18 kamzan sak uha, Syria gam ah IS te zat Tank 4 kapzan sak uhhi. IS migilo te peen ganhing bang in ngaihsun lel uh ahihman in asi zong simding ngaihsun nawnlo lel uhhi. British te in tuni September 26 ni in Parliament ah US te vanlam tawh huhding leh huhloh ding Vote khiatna neiding ci in Prime Minister David Cameron in taangkokhia ta hi. Denmark gamte in zong kozong ka gaalvanleeng te uh zatnading mahmah lah omlo ahihman in ci in Iraq gam ah IS migilo te go ding in F-16 Fighter Jet 7 leengkhia sakta ung ci in Prime Minister Helle Thorning in September 26 ni in taangkokhia hi. Tuaban ah kha 12 sung ahuhding in Vanleengpi 4, galvaanleeng 3 vanleeng naseem honpikhat leh vanleenghawl 250 zong paiding ci uhhi.\n· US gam Chicago khuapi sung a om ahi O’Hare International vanleeng tualpi leh Midway vanleeng tualpi te vanlamtawh kisai thu le la kaihkhopna innpi meikaang ahihman in September 26 ni zingsang in kikhakphot tadih hi. Vanleeng tual a omkhate zantaam maw sawtngakding cihna ahihi ci in FAA thunei te in taangkokhia uhhi.\n· India Prime Minister Narendra Modi President Obama sapna leh UN Assembly meeting kahkawmding in New York khuapi September 26 ni in ongtungta hi. US gamsung ataamsung in President Obama tawh kihoding uha, gamnih sumzon sumzuakna kikum mahmah ding ci uhhi. Mr Modi peen 2002 kum Muslim tampi that ci a ngawhnatawh US Visa apiaknop loh pa khat zong ahihi. Mr Modi in Mardison Square garden ah September 26 ni in mipi 20,000 vaal mai ah thugenna neiding athugenna peen New York Khuapi sung Time Square innpi maai ah TV tawh Live in paisak ding ci uhhi.


url: =Zomi te leh UN ~ Lamhkim Samte :: ZOMI DAILY\nposted on 7 July 2018 at 5:05 pm Lomkholna: Lamhkim, News, Refugee, Zomi\nAbeisa hun in Zomi te leh Kawlgam minam tuamtuam te UN in refugees in hong ciamteh uh aa , ahizong 2019 kum beiciang Zomi te UN tawh kisai nawnlo ding, refugee omnawn loding cih pen UN zumpi Geneva pan tang ko khin hi. A hangin a nuai nam 3 te hang a hihi.\n1. Hun ki kheel\nA bei sa hun leh 2010-2015 Democracy system ki tel hun in galkap lam te in mun hong gah man in , Zomi te refugee din mun hong puak in , gam 3 na ki tung thei hi. A hi zong 2015 ki teel kik ciang in, Democracy min pua a hi NLD leh ZCD in Chin State bup ah zawh na leh kumpi sep theih na za hong neih ciang in refugee cih pen ngaih sut bek in zong piang thei nawn lo aa, Mipi deih teel Democracy Party te’n hong ngah bek tham lo, ZCD pan in Pu Pau Lun in Social Department ah mun hong ngah tak ciang in, khem theih hi nawn lo in, Democracy tawh ki kal suan ta cih leitung bup ii muh theih a hih man in Zomi te leh UN a bei na nam 1 a hihi.\n2. UN U Lian te Chin State ah va pai ngiat\nGeneva pek pan in UN U Lian te Chin State ah vapai ngiat in, va en uh aa, gam sung daih na om ta cih mu a hih man in kheem theih hi nawn lo a hih man in, Zomi te leh UN a bei na nam 2 na a hihi.\n3 . CNF te Suaih kaih na\nChin State (Zogam) ah galkap te hong tha hat toh na leh hong buluh toh na tawh ki zui in mipi haksat na te hang in UN te in refugee in hong koih thei na hang pen CNF te hong pian man in, case tuamtuam tawh UN ki lut thei hi. A hi zong CNF te pen Kumpi tawh ki lem na hong bawl in, General Secretary Salai Lian Hmung na ngawn Myanmar Peace Centre ah makai pi in hong om ta a hih man in, Chin State ah gal le sa om nawn lo hi ci in, thu ngaih sun thei khat na gawn in, ngaih sut theih hi ta a hih man in, Zomi te leh UN ki zop na pen hong bei na a hang zong hih thu a hihi.\nTua a hih man in gam 3 na tung khin te a hi zong, gam 2 na om te a hi zong , CNF leh Gal kap Kumpi te tung lung damh ding hi zaw aa, UN hong bei na pen Democracy Min pua NLD leh ZCD in Kumpi hong sep ciang in UN a bei hi zaw hi cih ii muh theih ding ki samh hi.\nA tawp na ah Koi mun koi mun ah ki pawl khawm in lung pho na ii neih hang, a tung aa thu 3 teng pen siang tak in ki tel a hih man in, bang mah hong petlet nawn lo ding hi. A hi zong Zomi te pen Pasian gel na sung ah a kal suan te ii hih man in, Pasian in ei aa ding a hoih zaw hong gel sak ding hi cih kei muh na hi. Lamhkim Samte (BA History, Myanmar, Cert lV Community Services, Australia)\nPrevious: ZAM Thupuak :: 08 Jul 18 (MyRC tawh kisai theihsakna)\nNext: Japan ah guahtui tamluatna hangin tui khawnggawp, mi 38 sikhin in 50 val mangcip


url: =USA ah khangno khatin anu a ngawng tansak in innmai ah alu vakkhiatpih ~ ZD :: ZOMI DAILY\nposted on 8 March 2017 at 11:02 pm Lomkholna: News, Sawltak, USA, World\nUSA, North Carolina State sungah pasalno kum 18 khatin anu ngawng tankhiatsak in, alu khailanglang in innmai ah pusuah khiatpih cih AF News pan kiza hi. Anu ngawngpen innsung ah Butcher Knife kici sasemna temtawngpi tetawh atankhiatsak hi a, atankhiat khitciangin akhutlangkhat ah temtawng tawi in, alangah anu lu tawikawmsa in innmai ah vakkhia cita lawmlawm hi.\nFranklin County Sheriff’s Office te genkhiatna ah anu ngawng atansak khitciangin tuapa mahin 911 Phone sam a, kanu kathatlum ci’n zasak cihi. Palik te’nzong aphual ah delhpah uh a, mithatpa pen bangmah thuhkiksawm seselo in kimansakpahlel hi. Anu luanghawm apumpilam pen innsung ah silehnai tawh kidiah pikpek cihi.\nTua mithatpa minpen Yesenia Funes hi a, kum 18 bek hipan hi. Anupen kum 35 aphakhin khat ahihi. District Attorney Mike Waters in agenna ah mithatpa pen alungsim manlo hidinghiam ci’n Mental Evaluation kibawl ci a, mithatpa pen Mental Health Issue omding kici hi.\nAlungsim manlo Mental Health Problem himawk ahih manin, hihvai tawh kisai in mithatpa kiangpan in banghang that ahiam cih dotciantheih nadingin hun sauveipi lading hi ci’n Mike Waters in genkhia hi.\nTulaitak pen First-degree Murder tawh thu kibawl a, mithatpa pen Raleigh aom Central Prison ah kipuakding cihi. Thukhenzum Court ah March 14 ni ciangin ki paipih kikding cihzong kiza hi.\nHih mithatpa in anu ngawng atansak laitak in a innsungah asanggam numeino nihzong om uh ci a, tuate pen bangmah cihlo hi. Adang sanggam khatzong neilai a, tuapen sanginn ah aom laitak ahihi.\nAvengte khatin agenna ah hihte innkuan pen June kha khawngin hihmun ah hongkituah uh cihi. Ami ki theicianlo uh, ki maingap lualo uh, ahih hangin hih mithatpa leh anu pen maitailel uh a, kimuleng khut hongvansanthei cihi.\nAvengdang khatin mithatpa anauneu numeino nihte tukhawm in akahna aw kazak pen ka lungtang hong sukhalua mahmah hi ci’n genkhia hi.\nMithatpa ahihleh tumilmel in dahzong dahtuak selo, lauzong lautuak selo om milmel kici hi. ZD Sawltak #zomidaily\nPrevious: USA “Statue of Liberty” ah geelkholhna omlopi in Electric mei mialcip citciat ~ ZD\nNext: Vondeih Kep Ding – 95 (Dimno’ Pa)


url: =USA, Maryland pan Pa Thang Do Mang (Lailui, Kipgen, kum 38) in hongnusia :: ZOMI DAILY\nUSA, Maryland pan Pa Thang Do Mang (Lailui, Kipgen, kum 38) in hongnusia\nposted on 11 April 2020 at 12:22 pm Lomkholna: Dahpihna, News, ZIUSA, Zomi\nDahpihna Lai Pa Thang Do Mang (Condolence Letter) – Mangpha Pa Thang Do Mang @ Mang Tawng, Kipgen Beh,Kum 38\nLai Lui Khuami Laurel, Maryland USA ateng Pa Thang Do Mang in April 08,2020 in Kal Natna tawh ongnusia cihthu izaakmanin ZIUSA kipawlna mintawh dahpihna ipulak hi.Pa Mang Tawng pen Pasian lam hon sak na tawh 2014 USA a tung ahihi.\nPa Mang Tawng pen Zomi te kipawl khopna Zomi Innkuan Washington DC Area ah member khat leh USA gamsung Zomi akuamapeuh luang kipham nading a akivaihawm ZIUSA Genvai ah onglut thukhun pom ni 01/31/2015 akipan tunidong thukhun pom active member khat ahih manin bylaw thukhun zuiin (100%) Death Benefit $15,000 kipiakhia dinga paakkual $150 man khattawh zong mangpha khakna kinei ding hi.\nPa Mang Tawng tawh anunungpen hunzatkhop ding ong tungding Tuesday April 14, 2020 1:00pm in Meadowridge Memorial Park, 7250 Washington Blvd, Elkridge,MD 21075 ah Maryland Baptist Church (MBC) makaih na tawh hehnep hunbawlkhop na nei khit ciang han ah kivui ding hi.\nPa Mang Tawng ong nusiatna hanga adahakap lung leng khawngai azi atate leh sangam tanau meltheih akuamakhempeuh hehnemsiampa kha siangtho in ong hehnem ciatta hen la I biak Pasian in a makiangpana ongpai khasiangtho in lungnop tawldamna ong guat kimciat nading ZIUSA kipawlna in thu kingetpih hi. Dahpihna Lianpitawh, Mun Mang (Zomi Innkuan USA, Inc.)\nZIDCA pan Dahpihna leh Sihkohna: Pa Thang Do Mang (Mangtawng; Kum 38 ) (Kipgen beh)\nWashington DC Area, Maryland State, Laurel Khua ah ateeng Pa Thang Do Mang (Mangtawng; Kum 38 ) in April 08, 2020, nitak nai 10:00pm in Kalnatna tawh hong nusia ahih manin Zomi Innkuan DC Area (ZIDCA) pan nakpi takin kidahpih mahmah hi. Pa Mangtawng pen Maryland Baptist Church (MBC) ii Pawlpi member khat bek thamlo in ZIDCA ii member khat leh ZIUSA Genvai ah zong full member khat ahi hi.\nPa Mangtawng hong nutsiat ciang a it mahmah azi Nu Dal Khan Zo leh Ta 3 te cianlai uh hi. Pa Mangtawng pen Kipgen beh hi aa, akhua lui pen Lai Lui Khua hi. Aluang hawm vai tawh kisai pen innkuan thu nei lam pan ahun zui in hong kiza sak to to ding hi. Topan adah akap khempeuh hong hehnem ciat ta hen. Information Department, Zomi Innkuan DC Area (ZIDCA)\nPrevious: Tulaitak a honglaang pulnatna Khristian te’n koici doding ~ Rev. Dr. Pau Khan En\nNext: Melbourne pan Pastor Gin Do Dal (Gamlai, kum 68) tungtang genvai zaksakna\nZomi Mipil Taltaak Muanhuaite ~ Dal Sian Hung\nZomi or Chin ~ Thang Khua Kai\nNgilh mawhding U Khan Do (Layseih Store)\nVision leh Mission kilamdanna ~ Pu Thangboi\nKawlgam sungah H1N1 Flu kici natna angah mi 13 bang omkhin, mi 1 zong si\nMi’ ciang-a, ei’ ciang-a!\nZomi te tenna tedim Khuapi in Topa ompihna a ngahna te\nInterview with Tun Tun (Iron Cross)